

# Skema til opsamling af høringssvar på kommuneplanforslaget 2025 – 2037, 27. maj 2025

I dette notat behandles de høringssvar, som Haderslev Kommune har modtaget i forbindelse med den offentlige høring af forslag til Kommuneplan 2025-2037. Herudover er også høringssvar modtaget af andre kommuner i Trekantområdet som berører dele af den fælles kommuneplan. Nedenfor angives korte resuméer af høringssvarene. Alle høringssvar er i deres fulde længde vedlagt sagen som bilag. Tekstmæssige tilføjelser er vist med grøn skrift. Der er indsigelser og bemærkninger fra:

1. Plan- og Landdistriktsstyrelsen

2. Miljøstyrelsen (drikkevandsinteresser)

3. Energistyrelsen

4. Banedanmark

5. Styrelsen for Grøn Arealomlægning og Vandmiljø (SGAV) (naturinteresser)

6. Naturstyrelsen Sønderjylland

7. Haderslev Stift

8. Forsvarets Ejendomsstyrelse (Nu Etablissement- og Terrænkommandoen)

9. Digitaliseringsstyrelsen

10. Energinet Eltransmission A/S

11. Energinet Gasdistribution A/S

12. Region Syddanmark

13. Vejdirektoratet

14. Museum Sønderjylland – Arkæologi Haderslev

15 Railservice

16. I/S Skovgaard

17. Aroniagaarden

18. Agerbo Agro Aps

19. Gram og Nybøl Godser A/S & Rema Etablering A/S

20. Beboerforening for Moltrup-Bramdrup og Omegn

21. Haderslev Grønne Nabofællesskaber

22. SPIRAS (landbrugsorganisation)

23. Borger i Haderslev Kommune

24. Borger i Haderslev Kommune

25. Borgere i Fredericia Kommune (høringssvar om 3- Lillebæltsforbindelse)

26. Borgere i Fredericia Kommune

27. 2 borgere i Middelfart Kommune – høringssvar om retningslinjer for landskabsbeskyttelse

28. Borger i Vejle Kommune – høringssvar om reservation af banestrækning over Vejle Fjord

**Høringssvar fra statslige myndigheder**

|  |  |  |
| --- | --- | --- |
| **Plan- og Landdistriktsstyrelsen** | | |
| **Resumé af høringssvar** | **Administrationens vurdering** | **Administrationens indstilling** |
| Har ingen bemærkninger vedr. planlægning indenfor kystnærhedszonen | Høringssvaret tages til efterretning | Høringssvaret medfører ingen ændringer. |
| **Miljøstyrelsen (drikkevandsinteresser)** | | |
| **Resumé af høringssvar** | **Administrationens vurdering** | **Administrationens indstilling** |
| Miljøstyrelsens vandforsyningsenhed har vurderet, at planforslaget kan være i strid med placeringsforbuddet i § 2, stk. 1 i bekendtgørelse nr. 1697 af 21. december 2016 om krav til kommuneplanlægning inden for områder med særlige drikkevandsinteresser og indvindings-opland til almene vandforsyninger uden for disse (herefter bekendtgørelsen). Det gælder følgende rammer, der ligger inden for IOL:   * **12.10.EH.02**. Der er tale om en mindre udvidelse, der ikke tidligere har været rammebelagt.  Anvendelsen tillader tung industri og kan efter miljøstyrelsens vurdering ikke udelukke en væsentlig fare for forurening af grundvandet. * **12.10.EH.03**. Der er tale om en udvidelse, der ikke tidligere har været rammebelagt. Rammen tillader Lettere industri- og håndværksvirksomhed og kan efter Miljøstyrelsens vurdering ikke udelukke en væsentlig fare for forurening af grundvandet. * **14.23.BE.01**. Der er tale om en mindre udvidelse, der ikke tidligere har været rammebelagt.  Anvendelsen tillader erhverv og kan efter vores vurdering ikke udelukke en væsentlig fare for forurening af grundvandet.   Anvendelserne kan efter vores vurdering ikke udelukke en væsentlig fare for forurening af grundvandet, og er derfor omfattet af forbuddet i § 2, stk. 1 i bekendtgørelsen. Der er derfor krav om en supplerende grundvandsredegørelse førend rammen kan vedtages.    Miljøstyrelsen overvejer derfor at gøre indsigelse mod planforslagets vedtagelse og foreslår følgende løsningsmuligheder for at undgå en indsigelse:  A) Der indsættes en forbudsbestemmelse i selve rammen om, at at der ikke kan skegrundvandstruende aktiviteter  B) Der laves en supplerende grundvandsredegørelse | Høringssvaret vedrører lokale forhold i Haderslev Kommune.  På baggrund af høringssvaret er der udarbejdet en supplerende grundvandsredegørelse, der konkluderer, at der ikke findes alternative placeringsmuligheder for erhvervsområdet, og at området ikke udgør en væsentlig risiko for grundvandsforurening.  Rammeudvidelserne er foretaget administrativt for at lette sagsbehandlingen og sikre overensstemmelse mellem rammeområder, lokalplaner og eksisterende forhold.  Der er tale om tre mindre udvidelser, som er en naturlig del af rammeområderne.  Erhvervsaktiviteterne vil kun i begrænset omfang omfatte produkter og aktiviteter, der potentielt kan forurene jord og grundvand. For potentielt forurenende aktiviteter vil der blive stillet krav om foranstaltninger, der sikrer, at der ikke sker væsentlig forurening af grundvandet.  Det vurderes. at der ved supplerende tekst i rammebestemmelserne kan sikres, at der tages højde for disse forhold i evt. kommende detailplanlægning. | Imødekommes med følgende ændringer i kommuneplan 2025-2037:  Supplerende grundvandsredegørelse indsættes som bilag til den lokalt gældende redegørelse til retningslinje [2.1.1 Arealer til byudvikling](https://kommuneplan2025.haderslev.dk/hovedstruktur-og-retningslinjer/2-byerne-drivkraften-for-udviklingen/21-arealer-til-byudvikling/211-arealer-til-byudvikling/) samt retningslinje [2.2.1 Erhvervslokalisering](https://kommuneplan2025.haderslev.dk/hovedstruktur-og-retningslinjer/2-byerne-drivkraften-for-udviklingen/22-erhverv/221-erhvervslokalisering/)  Notatet ses direkte ved dette link: [Notat](https://kommuneplan2025.haderslev.dk/media/3319/supplerende-grundvandsredegoerelse_kp25_17-03-2025.pdf)  Rammeområde [12.10.EH.02](https://kommuneplan2025.haderslev.dk/rammer-for-lokalplanlaegning/gram-lokalomraade/1210eh02/) og [12.10.EH.03](https://kommuneplan2025.haderslev.dk/rammer-for-lokalplanlaegning/gram-lokalomraade/1210eh03/)suppleres med følgende rammetekst:  *For erhvervsvirksomheder inden for rammeområdet gælder: - At der ikke må være større oplag af produkter, der ved spild eller utætheder kan udgøre en væsentlig risiko for grundvandet og drikkevandsinteresserne i området. - Olie og kemikalier skal opbevares i egnede beholdere, der enten er dobbelt-væggede eller placeret under tag og beskyttet mod vejrlig.*  For rammeområde [14.23.BE.01](https://kommuneplan2025.haderslev.dk/rammer-for-lokalplanlaegning/sommersted-lokalomraade/1423be01/) suppleres rammeteksten med følgende:  *Der tillades ikke erhvervsvirksomheder med større oplag af produkter eller aktiviteter som kan udgøre en væsentlig risiko for grundvandsressourcen og drikkevandsinteresserne i området.* |
| **Energistyrelsen** | | |
| **Resumé af høringssvar** | **Administrationens vurdering** | **Administrationens indstilling** |
| Energistyrelsen har gennemgået Haderslev Kommunes forslag til Kommuneplan 2025-2037 og har en bemærkning til tilsynspunkt 4.5.8. De har observeret, at rammen 12.40.TA.03 for Teknisk anlæg Nybøl på ca. 70 hektar er bortfaldet, men der mangler en interesseafvejning for dette bortfald. Energistyrelsen ønsker at vide, om en sådan afvejning foreligger, eller om ændringen kan afklares på anden vis. | Høringssvaret vedrører lokale forhold i Haderslev Kommune.  Der henvises til den nationale interesse vedr. Energiforsyning, hvor Energistyrelsen skal sikre, at der i kommuneplanen redegøres for interesseafvejningen, hvis tidligere arealudpegninger til vedvarende energianlæg bortfalder eller ændres med henblik på anden anvendelse.  Forvaltningen har på baggrund af Energistyrelsens bemærkning redegjort for, at udtag af rammeområde 12.40.TA.03 Teknisk område Nybøl er sket som udmøntning af tidligere politisk beslutning i Beslutning i Haderslev Byråd den 26. september 2017 i forbindelse med behandlingen af sag om igangsætning af kommuneplantillæg for revision af vindmøller.  Haderslev Kommune har overfor Energistyrelsen redegjort for baggrunden for ændringen og at denne fremgår af det ændringsnotat der linkes til i den digitale kommuneplan.  På baggrund af denne redegørelse, har Energistyrelsen efterfølgende bemærket, at de betragter redegørelsen for fyldestgørende. | Høringssvaret medfører ingen ændringer |
| **Banedanmark** | | |
| **Resumé af høringssvar** | **Administrationens vurdering** | **Administrationens indstilling** |
| Banedanmark har i høringsperioden henvendt sig med ønske om onlinemøde for at drøfte Banedanmarks bemærkninger til Kommuneplan 2025. Formålet med mødet er overordnet at drøfte Banedanmarks ønske om at få arbejdspladsarealer, opstillingsspor og påsætningssteder lagt i egne kommuneplanrammer så det bliver tydeligt for kommende kommuneplanlæggere, hvor der skal tages højde for Banedanmark. På den måde vurderer Banedanmark de i højere grad kan slippe for at lave indsigelser i forbindelse med kommune- og lokalplanlægningen.  Konkret i Haderslev Kommune drejer det sig om:     * at få udlagt en teknisk ramme om Banedanmarks arbejdspladsarealer i Sommersted, Vojens og Jerstal. * at få Banedanmarks arbejdspladsareal i Sommersted klippet” ud af 14.10.CE.02 og ind i den nye tekniske ramme. * Ideelt set ønsker Banedanmark at få skrevet en støjklasse 6-7 ind i de tekniske rammer ved Banedanmarks arbejdspladsarealer, men de er klar over, at det kan være udfordrende for kommunerne. Derfor har de i andre kommuner fået tilføjet en tekst i de tekniske rammer, f.eks.:     a. “Området anvendes til aktiviteter, der er væsentlige for at kunne drive en jernbane. Området anvendes som lager, holdeplads for maskiner, der skal bruges ude på strækningen, samt af- og pålæsning af materiel og mandskab. Området er knudepunkt for, og anvendes til, reparation, vedligeholdelses- og fornyelses aktiviteter af, jernbanen for strækningen. Det betyder blandt andet, at troljerne (arbejdstoge) holder her, når de ikke er ude at køre. Der pågår anledningsvis stærkt støjende aktiviteter både dag og nat. Aktiviteterne i området reguleres efter miljøbeskyttelsesloven.” | Høringssvaret vedrører lokale forhold i Haderslev Kommune.  BaneDanmark har i forbindelse med høring af forslag til kommuneplan 2025-2036 henvendt sig til  Haderslev Kommune for dialog om deres varetagelse af nationale interesser i kommuneplanelægningen. Der henvises til ”Oversigt over nationale interesser i kommuneplanlægning, Plan- og Landdistriktsstyrelsen, juli 2023”, som har betydning for de statslige jernbaneinteresser i Haderslev  Kommune (jf. 4.3 Jernbaneanlæg).  Der er tale om genelle bemærkninger, ud fra Banedanmarks ønske om at ensrette de planlægningsmæssige rammer for Banedanmarks banenære arealer. Da disse bemærkninger ikke har indsigelseskarakter, er der aftalt med Banedanmark, at Haderslev tager bemærkningerne til efterretning og er opmærksomme på disse i ved gennemgang af kommuneplanrammer i forbindelse med kommende kommuneplanrevision samt den igangværende planlægning og udvikling af de nære arealer til Vojens Station, hvor Banedanmark bliver inddraget som aktør.  Bemærkningerne giver derfor ikke anledning til ændringer i kommuneplanrammerne i forbindelse med vedtagelse af Kommuneplan 2025. | Høringssvaret medfører ingen ændringer |
| **Styrelsen for Grøn Arealomlægning og Vandmiljø** | | |
| **Resumé af høringssvar** | **Administrationens vurdering** | **Administrationens indstilling** |
| Styrelsen for Grøn Arealomlægning og Vandmiljø har overfor alle syv kommuner bemærket, at der ikke er tilstrækkeligt redegjort fsva. de internationalt beskyttede naturarter. | Høringssvaret vedrører en fælles retningslinje og redegørelse, og behandlingen er koordineret med de øvrige kommuner i Trekantområdet.  Dialog med den statslige myndighed om varetagelse af de nationale naturinteresser har ført til aftale om at indarbejde den foreslåede supplerende redegørelse, som en forudsætning for at kommuneplanen kan vedtages. | Der tilføjes følgende i slutningen af redegørelsen til retningslinje [3.4.4 for Internationale naturbeskyttelsesområder](https://kommuneplan2025.haderslev.dk/hovedstruktur-og-retningslinjer/3-det-aabne-land-sammenhaeng-og-balance/34-naturomraader/344-internationale-naturbeskyttelsesomraader/):  *Redegørelse for nationale naturinteresser*  ***Natura 2000- områder***  *Natura 2000-områder er udpeget for at beskytte truede, sjældne eller karakteristiske dyre- og plantearter og naturtyper.*  *Det vurderes, på baggrund af planens karakter og konkrete arealudlæg, at forslag til kommuneplan 2025-2037 ikke i sig selv eller i forbindelse med andre planer og projekter, vil påvirke Natura 2000-områder væsentligt.*  *Jf. miljøvurderingen af forslag til kommuneplan 2025-2037 er det vurderet, at der ikke vil forekomme direkte påvirkning af Natura 2000. Ny planlægning i oplandet til disse kan have negativ påvirkning på vandmiljøet. Det forudsættes, at naturværdier i udpegningsgrundlaget for Natura 2000-områder sikres i den efterfølgende detaljerede planlægning.*  ***Internationalt beskyttede arter***  *Internationalt beskyttede arter dækker over arter, der er opført på bilag II, IV og V i EUs habitatdirektiv, fugle på fuglebeskyttelsesdirektivets bilag I samt arter, beskyttet af forskellige konventioner som Bonn- og Bernkonventionen.*  *EUs habitatdirektiv har lister over udvalgte dyre- og plantearter, som medlemslandene er forpligtet til generelt at beskytte, både inden for og uden for Natura 2000-områderne. Bilag IV-arterne må fx ikke indfanges eller slås ihjel, og der er forbud mod forstyrrelse eller ødelæggelse af deres yngle- og rasteområde. For planter gælder, at de ikke må beskæres eller graves op.*  *Fuglebeskyttelsesdirektivet beskytter alle vilde fugle med naturligt ophold i Europa. Fuglene skal bl.a. beskyttes mod forsætligt drab, ødelæggelse af reder, forsætlig forstyrrelse og ægsamling.*  *Konventionerne har til formål at beskytte vilde dyr og planter samt deres naturlige levesteder, navnlig de arter og levesteder, hvis beskyttelse nødvendiggør flere staters samarbejde, og at fremme et sådant samarbejde. Særlig vægt er lagt på truede og sårbare arter, herunder truede og sårbare migrerende arter.*  *Det kan ikke afskrives, at en ændret anvendelse fra uplanlagte arealer i det åbne land til byudvikling potentielt kan have en indvirkning på miljøtilstand og vilkår for international beskyttede arters levesteder. I forbindelse med registrering af forekomst af internationalt beskyttede arter og vurdering af en potentiel påvirkning indgår en vurdering af, om den ”økologiske funktionalitet” er påvirket.*  *Da der ikke fastlægges detaljerede bestemmelser for disponering af konkrete områder i rammeplanlægningen, afhænger den konkrete indvirkning på levevilkår for beskyttede arter af den specifikke disponering af arealudlæg og udformning af bebyggelse og anlæg.*  *De nye rammeområder, der udlægges til byudvikling og lignende, udgøres hovedsageligt af landbrugsarealer suppleret af hegn, diger og mindre bevoksninger samt beskyttede naturbiotoper. Det vurderes, at der i nye byområder er gode muligheder for at integrere og opretholde eventuelle levesteder for beskyttede arter.*  *Planlægningen forudsætter ikke konkrete indgreb i levesteder. Det forudsættes, at det nuværende beskyttelsesniveau kan opretholdes, og at eventuelle afværgeforanstaltninger, som fx paddehegn i anlægsfasen, beskyttelse af redetræer o.l., kan indgå i den detaljerede planlægning, så den økologiske funktionalitet for konkret registrerede arter kan opretholdes.*  *Kommuneplanens overordnede planlægning vurderes ikke at have en væsentlig negativ påvirkning på internationalt beskyttede arter. Når planer og projekter bliver mere konkrete, skal der foretages en ny vurdering af planens eller projektets påvirkning på internationalt beskyttede arter og deres levesteder.* |
| Styrelsen for Grøn Arealomlægning og Vandmiljø har bemærkninger til Haderslev Kommunes forslag til Kommuneplan 2025-37. De ønsker at drøfte ændringer vedrørende nationale interesser, herunder bevaringsværdige landskaber, større sammenhængende landskaber, nationale geologiske interesseområder og nationale kystlandskaber.  Nationale interesser:   * Haderslev Kommune har ændret i kommuneplanen, der vedrører de nationale landskabsinteresser. * Det er en national interesse at bevaringsværdige landskaber og større sammenhængende landskaber udpeges, sikres og bevares. * Bevaringsværdige landskaber skal som udgangspunkt friholdes for byggeri og tekniske anlæg for at bevare den landskabelige oplevelse. * Større sammenhængende landskaber skal som udgangspunkt friholdes for større bebyggelse og anlæg.   **Specifikke rammeområder:**  1. 18.10.CE.01  2. 10.15.RE.01  3. 10.15.BO.10  Disse rammeområder overlapper med de nationale landskabsinteresser, og der mangler redegørelser for disse rammer.  **Skovrejsning:**   * Det er en national interesse, at udpegninger til skovrejsning ikke er i konflikt med nationale landskabs-, natur-, kultur- og miljøinteresser. * Haderslev Kommune udlægger flere arealer til skovrejsning, som overlapper med bevaringsværdige landskaber og større sammenhængende landskaber.   Geologiske interesseområder og kystlandskaber:   * Styrelsen bemærker, at ikke alle nationale geologiske interesseområder og kystlandskaber er registreret i kommuneplanen, f.eks. langs Halk Hoved strand.   Imødekommelse af bemærkninger:   * Kommunen skal godtgøre, at de nævnte rammer ikke væsentligt forringer landskabelige værdier. Alternativt skal kommunen godtgøre, at de udpegede landskaber ikke længere er beskyttelsesværdige. Redegørelsen skal i begge tilfælde tage udgangspunkt i en lokal landskabsanalyse for området, som forholder sig til de identitetsgivende karaktertræk og landskabsoplevelserne, herunder til de natur- og kulturgeografiske samt visuelle værdier. * Tilføje udpegninger for nationale geologiske interesseområder og nationale kystlandskaber til kort i kommuneplanen. * Godtgøre, at nye skovrejsningsområder ikke er i konflikt med landskabsinteresser. Udpegningerne, hvor skovrejsning er ønsket, må ikke væsentligt forringe landskabets karakter og landskabsoplevelsen. Alternativ skal kommunen godtgøre, at de udpegede landskaber, som samtidig udpeges til områder, hvor skovrejsning er ønsket, ikke længere er beskyttelsesværdige. Redegørelsen skal i begge tilfælde tage udgangspunkt i en lokal landskabsanalyse for området, som forholder sig til de identitetsgivende karaktertræk og landskabsoplevelserne, herunder til de natur- og kulturgeografiske samt visuelle værdier.   Styrelsen opfordrer også til, at områder til store husdyrbrug placeres udenfor de nationale landskabsinteresser, specifikt området ved Hjerndrup | Høringssvaret vedrører en kortudpegning lokalt i Haderslev Kommune.  Forvaltningen har på baggrund af høringssvaret med den potentielle indsigelse udarbejdet notat der redegør for de ønskede forhold og ændringer.  Det vurderes at høringssvaret kan imødekommes.  Hvis de indstillede ændringer indarbejdes i Kommuneplan 2025-2037 frafalder SGAV indsigelsen. | Der tilføjes en supplerende redegørelse for landskabsinteresser i forbindelse med skovrejsningsområder samt de tre nævnte rammeområder.  Der indsættes et notat som bilag til den lokale redegørelse til retningslinje [2.1.1 Arealer til byudvikling](https://kommuneplan2025.haderslev.dk/hovedstruktur-og-retningslinjer/2-byerne-drivkraften-for-udviklingen/21-arealer-til-byudvikling/211-arealer-til-byudvikling/) samt retningslinje [3.2.1 Skovrejsningsområder](https://kommuneplan2025.haderslev.dk/hovedstruktur-og-retningslinjer/3-det-aabne-land-sammenhaeng-og-balance/32-skovrejsning/321-skovrejsningsomraader/).  Se notatet her: [Notat](https://kommuneplan2025.haderslev.dk/media/3320/notat_skovejsningsomraader-og-byudvikling_redegoerelse-for-landskabsinteresser_17-03-2025.pdf)  Kortudpegningen ’til retningslinjen vedrørende Geologisk bevaringsværdi’ tilføjes kyststrækningen langs Halk Strand. |
| Bemærkning med potentiel indsigelseskarakter fra SGAV vedrørende ændringer i kortudpegninger til retningslinjen vedrørende lavbundsudpegninger. | Høringssvaret vedrører forhold lokalt i Haderslev Kommune.  For at imødekomme høringssvarene og undgå indsigelser, foreslås det, at de lavbundsarealer, som er vist i det offentliggjorte forslag til Kommuneplan 2025 (KP25), fastholdes. Derudover videreføres de eksisterende lavbundsarealer fra Kommuneplan 2021 (KP21), som potentielt kan genoprettes som vådområder.  Samlet areal af lavbundsudpegninger i det offentliggjorte forslag til Kommuneplan 2025:  Lavbundsareal (KP25): 8454,186 ha  Lavbundsareal der kan genoprettes som vådområde: 0 ha  Hovedtotal: 8454,186 ha  Samlet areal af lavbundsudpegninger i Kommuneplan 2025 (efter imødekommelse af indsigelse fra SGAV):  Lavbundsareal (KP25): 8454,186 ha  Lavbundsareal der kan genoprettes som vådområde (genindførelse af KP21 udpegninger): 2845,345 ha  Hovedtotal: 11299,531 ha | Udpegningen til retningslinje [3.3.1lavbundsarealer og lavbundsarealer, der kan genoprettes til vådområder](https://kommuneplan2025.haderslev.dk/hovedstruktur-og-retningslinjer/3-det-aabne-land-sammenhaeng-og-balance/33-lavbundsarealer/331-lavbundsarealer-og-lavbundsarealer-der-kan-genoprettes-til-vaadomraader/) justeres med følgende ændringer:  Udpegningen af lavbundsarealer fastholdes som vist i det offentliggjorte kommuneplanforslag, dog med en mindre justering så et areal ved Jegerup Østermose (udtages pga. flysikkerhed, jf. høringssvar fra Forsvarets Ejendommsstyrelse.  Udpegningen af lavbundsarealer der potentielt kan genoprettes som vådområder genindføres med samme udstrækning som i Kommuneplan 2021-2033.  *Kortudsnittet nedenfor viser den gældende udpegning af lavbundsarealer i kommuneplan 2021:*    *Kortudsnittet viser det areal der tages ud i forbindelse med vedtagelse af Kommuneplan 2025:* |
| **Naturstyrelsen Sønderjylland** | | |
| **Resumé af høringssvar** | **Administrationens vurdering** | **Administrationens indstilling** |
| Naturstyrelsen har gjort Haderslev Kommune opmærksom på en fejl i afsnit vedrørende internationale naturbeskyttelsesområder. Der står, at anmeldelser i Natura 2000-områder skal ske til Naturstyrelsen. Dette er ikke korrekt; anmeldelser skal ske til Styrelsen for Grøn Arealomlægning og Vandmiljø (SGAV), som nu er den ansvarlige myndighed for Natura 2000-områder | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Høringssvaret kan imødekommes ved en tilretning af redegørelsen, så rette myndighed fremgår. | Der foretages en tilretning af redegørelsen til retningslinjen for [internationale naturbeskyttelsesområder 3.4.4:](https://kommuneplan2025.haderslev.dk/hovedstruktur-og-retningslinjer/3-det-aabne-land-sammenhaeng-og-balance/34-naturomraader/344-internationale-naturbeskyttelsesomraader/)  *Som ejer af arealer inden for Natura 2000-områder skal man være opmærksom på, at bestemte former for driftsændringer eller aktiviteter kræver en forudgående anmeldelse til enten kommunen eller Styrelsen for Grøn Arealomlægning og Vandmiljø (SGAV), også selvom de ikke normalt kræver tilladelse eller lignende.* |
| **Haderslev Stift** | | |
| **Resumé af høringssvar** | **Administrationens vurdering** | **Administrationens indstilling** |
| Haderslev Stift har bemærkninger af indsigelseskarakter.  Bemærkningerne vedrører især kulturhistoriske værdier, hvor Stiftsøvrigheden ønsker, at retningslinjer og redegørelser for beskyttelse af kirker og deres omgivelser omformuleres. De understreger, at kirkerne er en vigtig del af den danske kulturarv og at kommunal planlægning skal sikre både ind- og udsyn fra kirkerne. Derudover påpeger de, at kirkebygninger ikke automatisk er fredede, og at der bør være en kobling til Sønderjyllands Amts rapport om registrering af kirker og kirkeomgivelser. | Høringssvaret vedrører en retningslinje og redegørelse der gælder lokalt for Haderslev Kommune.  Forvaltningen har vurderet, at retningslinjen vedrørende kulturhistoriske værdier kan tilrettes for at imødekomme Stiftes bemærkninger.  Udkast til formulering af mindre afsnit i retningslinjen samt tilhørende redegørelse er i løbet af høringsperioden sendt til Stiftet, og indsigelsen er efterfølgende frafaldet. | Forslag til ny formulering af retningslinje [4.3.1 Kulturhistoriske værdier – Haderslev Kommune](https://kommuneplan2025.haderslev.dk/hovedstruktur-og-retningslinjer/4-turisme-kultur-og-friluftsliv/43-kultur-haderslev-kommune/431-kulturhistoriske-vaerdier-haderslev-kommune/):  *• Indenfor de udpegede værdifulde kulturmiljøer skal områdets bærende bevaringsværdier*  *beskyttes gennem planlægningen og planforvaltningen. Ved planlægning for og udførelsen af byggeri og anlægsarbejder indenfor disse områder, skal der ske en vurdering af, hvordan de udpegede bevaringsværdier påvirkes, og værdierne bør sikres med henblik på at bevare og nyttiggøre dem for eftertiden.*  *• Indenfor de udpegede områder med kulturhistoriske bevaringsværdier skal områdets bærende bevaringsværdier i form af samlede bebyggelser eller strukturer i kulturlandskabet beskyttes gennem planlægningen og planforvaltningen. Ved planlægning, udstykning af samt udførelsen af anlægsarbejder indenfor disse områder, skal der ske en vurdering af, hvordan de udpegede bevaringsværdier påvirkes og bør sikres med henblik på at bevare helhederne for eftertiden.*  *• Indenfor de udpegede kirkeomgivelser skal kirkernes landskabelige beliggenhed, samspil med det nære bebyggelsesmiljø eller udsigten til og fra kirken beskyttes gennem planlægningen og*  *planforvaltningen. Ved planlægning for ændret arealanvendelse og udførelsen af anlægsarbejder skal der ske en vurdering af, hvordan oplevelsen af kirken i dens omgivelser påvirkes og bør sikre”.*  Forslag til ny formulering af redegørelsen, afsnittet vedrørende beskyttelse af kirker og deres omgivelser:  *~~Beskyttelse af kirker og deres omgivelser Kirkerne nyder en særlig beskyttelse i Bygningsfredningsloven, Museumsloven og Naturbeskyttelsesloven. Selve kirkebygningerne er automatisk omfattet af Bygningsfredningsloven, hvis de er opført før 1536. Nyere kirker kan være fredede i henhold til Bygningsfredningsloven. Målet er dels at sikre kirkebygningerne og dels kirkernes centrale beliggenhed i byer, landsbyer og i det åbne landskab. Kirkerne udgør en vigtig kulturhistorisk arv.~~**Kirkerne udgør en vigtig kulturhistorisk arv Haderslev Kommune skal understøtte kirkernes særlige bevaringsværdier gennem sin planlægning og planforvaltning indenfor de lovmæssige rammerne for beskyttelsen af kirkerne…”* |
| **Forsvarets Ejendomsstyrelse (Nu Etablissement- og Terrænkommandoen)** | | |
| **Resumé af høringssvar** | **Administrationens vurdering** | **Administrationens indstilling** |
| Forsvarets Ejendomsstyrelse har overfor Billund og Fredericia kommuner anmodet om, at følgende tekst indskrives i kommuneplanens retningslinje 3.4.1 for Grønt Danmarkskort, af hensyn til de nuværende og fremtidige operative aktiviteter på forsvarets arealer:  *”Udpegning til Grønt Danmarkskort vil ikke indebære nye restriktioner for hverken Forsvarsministeriets nuværende eller fremtidige aktiviteter i nationalt og internationalt beskyttede naturområder eller i andre områder, der måtte blive omfattet af Grønt Danmarkskort. Dette gælder uanset, at det uden for Forsvarsministeriets arealer er hensigten, at kommunerne ved deres administration af planloven eller anden lovgivning skal lade hensynet til en udpegning af et areal til Grønt Danmarkskort indgå i kommunens vurdering af, om der kan gives tilladelse til det ansøgte.”*  Formuleringen fremgår tillige af Styrelsen for Grøn Arealomlægning og Vandmiljøs hjemmeside vedrørende ”Grønt Danmarkskort og Forsvarsministeriets interesser”. | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Den foreslåede formulering kan udbygge redegørelse til Retningslinje for Grønt Danmarkskort og præcisere varetagelse af retningslinjens hensyn og interesser. | Der tilføjes følgende tekst i slutningen af redegørelsen til retningslinje [3.4.1 Grønt Danmarkskort:](https://kommuneplan2025.haderslev.dk/hovedstruktur-og-retningslinjer/3-det-aabne-land-sammenhaeng-og-balance/34-naturomraader/341-groent-danmarkskort/)  *”Udpegning til Grønt Danmarkskort vil ikke indebære nye restriktioner for hverken Forsvarsministeriets nuværende eller fremtidige aktiviteter i nationalt og internationalt beskyttede naturområder eller i andre områder, der måtte blive omfattet af Grønt Danmarkskort. Dette gælder uanset, at det uden for Forsvarsministeriets arealer er hensigten, at kommunerne ved deres administration af planloven eller anden lovgivning skal lade hensynet til en udpegning af et areal til Grønt Danmarkskort indgå i kommunens vurdering af, om der kan gives tilladelse til det ansøgte.”* |
| Ejendomsstyrelsen har overfor Fredericia og Haderslev kommuner gjort indsigelse mod, at der er udpeget lavbundsarealer på Forsvarsministeriets ejendom. | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Dialog med den statslige myndighed om varetagelse af forsvarets interesse (nationale interesse) har ført til aftale om at indarbejde en foreslået supplerende redegørelse, som en forudsætning for at kommuneplanen kan vedtages. | Der tilføjes følgende tekst i slutningen af redegørelsen til retningslinje [3.3.1 for lavbundsarealer og lavbundsarealer, der kan genoprettes til vådområder:](https://kommuneplan2025.haderslev.dk/hovedstruktur-og-retningslinjer/3-det-aabne-land-sammenhaeng-og-balance/33-lavbundsarealer/331-lavbundsarealer-og-lavbundsarealer-der-kan-genoprettes-til-vaadomraader/)  *”Udpegning til lavbundsarealer og lavbundsarealer, der kan genoprettes til vådområder, vil ikke indebære nye restriktioner for hverken Forsvarsministeriets nuværende eller fremtidige aktiviteter. ”* |
| Forsvarsministeriet har overfor flere af kommunerne (Billund, Fredericia, Kolding, Middelfart og Vejen kommuner) i forskellige formuleringer anmodet om, at der ved forskellige anlæg- og bygningshøjder tages hensyn til Forsvarsministeriets interesser ift. radarovervågning og radio- og telekommunikation m.v., som er en national interesse.  De nævner bl.a. vindmøller, Power-to-X anlæg, høje bygninger, andre høje anlæg, solenergianlæg, biogasanlæg og Flyvestation Skrydstrup.  Der anmodes desuden om, at Ejendomsstyrelsen inddrages så tidligt så muligt i planlægningsprocessen, da ansøgning om opførelse af disse anlæg kan medføre krav fra Forsvarsministeriet, om analyse af påvirkningen iht. EUROCON-TROL-retningslinjer. Disse analyser skal udarbejdes uden udgift for Forsvarsministeriets. Såfremt der på baggrund af analysen vurderes at være behov for afværgeforanstaltninger, vil disse ligeledes skulle etableres uden udgift for Forsvarsministeriet. | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Det ønskede imødekommes delvist ved indarbejdelse af en tilrettet udgave af deres forslag til tilføjelser til redegørelserne til de retningslinjer, hvor kommunerne vurderer, at det giver mening at gøre opmærksom på hensynet til Forsvarsministeriets interesser og aktiviteter.  Det vurderes, at solcelleanlæg undtages for ændringer, da disse anlæg ikke har en højde, der vurderes at have indflydelse på Forsvarets aktiviteter. | Følgende tekst indarbejdes i slutningen af redegørelsen til retningslinje [5.4.1 for opstilling af vindmøller](https://kommuneplan2025.haderslev.dk/hovedstruktur-og-retningslinjer/5-sammenhaengende-mobilitet-og-baeredygtig-energiforsyning/54-vindmoeller/541-opstilling-af-vindmoeller/), retningslinje [5.8.2 for master og antenner](https://kommuneplan2025.haderslev.dk/hovedstruktur-og-retningslinjer/5-sammenhaengende-mobilitet-og-baeredygtig-energiforsyning/58-hoejspaendingsanlaeg-og-antennemaster/582-master-og-antenner/) og retningslinje [5.6 for biogasanlæg](https://kommuneplan2025.haderslev.dk/hovedstruktur-og-retningslinjer/5-sammenhaengende-mobilitet-og-baeredygtig-energiforsyning/56-biogasanlaeg/):  *“Ved etablering af nye anlæg skal der redegøres for at master, vindmøller eller andre høje anlæg ikke påvirker Forsvarsministeriets aktiviteter, herunder radarovervågning samt radio- og telekommunikation m.v.”.*  Følgende tekst indarbejdes også i slutningen af redegørelsen til retningslinje [5.3.2 Flyvestation Skrydstrup](https://kommuneplan2025.haderslev.dk/hovedstruktur-og-retningslinjer/5-sammenhaengende-mobilitet-og-baeredygtig-energiforsyning/53-lufthavne/532-flyvestation-skrydstrup/)  *“Der skal redegøres for, at master eller andre høje anlæg ikke påvirker Forsvarsministeriets aktiviteter, herunder radarovervågning samt radio- og telekommunikation m.v.”* |
| Ejendomsstyrelsen har overfor Billund Kommune gjort opmærksom på, at følgende tekst bør tilføjes formulering omhandlende støjkonsekvenszoner i redegørelsen vedrørende Forsvarets arealer under - Miljøforhold - Retningslinje for støjkonsekvenszoner:  *”Der må ikke planlægges for ny eller intensiveret støjfølsom arealanvendelse inden for støjkonsekvensområderne omkring Forsvarsministeriets skydebaner, øvelsespladser og skyde- og øvelsesterræner.”* | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Det vurderes, at det ønskede allerede er indeholdt i den fælles del af kommuneplanen i form af Retningslinje for støjkonsekvenszoner. | Bemærkningen medfører ingen ændringer. |
| Ejendomsstyrelsens indsigelse mod Forslag til Kommuneplan 2025-2037 for Haderslev Kommune:  Ejendomsstyrelsen har på vegne af Forsvarsministeriet fremsat indsigelse mod kommuneplanforslaget, da det ikke tilstrækkeligt tager hensyn til Forsvarsministeriets interesser. Indsigelsen har vetovirkning.  Naturbeskyttelsesområder:  Nye naturbeskyttelsesområder er udpeget syd og nord for start- og landingsbanerne på Flyvestation Skrydstrup samt på Tankområde Skrydstrup. Disse områder bør ikke omfatte Forsvarsministeriets ejendomme, da de ikke er forenelige med den operative anvendelse.  Økologiske forbindelser:  Nye økologiske forbindelser er udpeget syd og nord for start- og landingsbanerne på Flyvestation Skrydstrup. Disse bør ikke omfatte Forsvarsministeriets ejendomme af samme årsag.  Lavbundsarealer:  Nye lavbundsarealer, herunder områder der kan genoprettes, er udpeget inden for 13 km zonen fra Flyvestation Skrydstrup. Disse områder skal udtages af kommuneplanen for at undgå risiko for fuglekollisioner med fly.  Skovrejsningsområde:  Et nyt skovrejsningsområde er udpeget langs den sydlige grænse for Flyvestation Skrydstrup. Dette område skal udtages af kommuneplanen for at undgå risiko for fuglekollisioner og opretholde militær sikkerhed. | Høringssvaret har vetovirkning og gælder forhold lokalt i Haderslev Kommune. Under forudsætning af at Kommuneplan 2025 vedtages i overensstemmelse med ovennævnte vedrørende punkt 3 og 4 frafalder Etablissement- og Terrænkommandoen hermed på vegne af Forsvarsministeriet indsigelsen imod Kommuneplan 2025.  Naturbeskyttelsesområder og økologiske forbindelser:  Haderslev Kommunes bemærkning: Der er tale om fejl i kortvisningen på plandata. Haderslev Kommune er  i kontakt med Plandata support for at få dette løst. Der er ikke foretaget nye naturudpegninger indenfor de  nærmeste omgivelser til Flyvestation Skrydstrup. Det samme gør sig gældende vedr. økologiske  forbindelser og potentielle økologiske forbindelser.  Lavbundsarealer:  Vi har noteret, at der er nye Nationale Interesser i kommuneplanlægningen, jf. tillæg 1. Dog er det ikke muligt for Haderslev Kommune at tilrette kommuneplanen, indenfor den nuværende tidsplan for udarbejdelsen af kommuneplanen samt forud for en vedtagelse af et landsplandirektiv der fastlægger den nye indflyvningszone. Der henvises til, at der i forbindelse med fremtidig planlægning og sagsbehandling vil ske hensyn til de nationale interesser.  Vi har noteret, at FES skal vurdere de  enkelte lavbundsprojekter indenfor 13 km zonen der vises som kort til den lokalt gældende retningslinje 5.9.2 Sikkerhed omkring forsvarsanlæg - Haderslev Kommune.  De nye udpegninger af lavbundsområder i Kommuneplan 2025 samt genindførelse af udpegningen af lavbundsområder der potentielt kan genoprettes som vådområder er efter høringsperiodens udløb gennemgået på møde mellem Forsvaret, Naturstyrelsen og Haderslev Kommune. Det vurderes at der i forbindelse med konkret sagsbehandling af og udformning af konkrete projekter vil kunne sikres at risikoen for fuglekollision ikke øges.  Udpegning af nyt skovrejsningsområde  Indsigelsen imødekommes, idet arealet vedr. skovrejsning og  tager arealet ud som skovrejsningsområde og overfører det til skovrejsning uønsket.  Vi tager til efterretning af den viste 12 km zone ikke er gældende/relevant mere og denne fjernes fra kortet. | Høringssvaret imødekommes med nedenstående ændringer:  Udpegningen af skovrejsningsområder til retningslinje [3.2.2](https://kommuneplan2025.haderslev.dk/hovedstruktur-og-retningslinjer/3-det-aabne-land-sammenhaeng-og-balance/32-skovrejsning/322-omraader-hvor-skovrejsning-er-uoensket/) justeres, så et større skovrejsningsområde syd for Flyvestation Skrydstrup tages ud og de konkrete arealer overføres til udpegningen af skovrejsning uønsket:  *Kortudsnittet viser det område hvor der fremover er skovrejsning uønsket:*    Kortudpegningen til retningslinje [3.3.1 Lavbundsarealer og lavbundsarealer, der kan genoprettes til vådområder](https://kommuneplan2025.haderslev.dk/hovedstruktur-og-retningslinjer/3-det-aabne-land-sammenhaeng-og-balance/33-lavbundsarealer/331-lavbundsarealer-og-lavbundsarealer-der-kan-genoprettes-til-vaadomraader/) tilrettes:   * Omfanget af udlagte lavbundsområder (ikke områder til genopretning) fastholdes i overensstemmelse med Forslag til Kommuneplan 2025. * Der udlægges ikke nye lavbundsområder til genopretning i Kommuneplan 2025. Udpegningen fra Kommuneplan 2021 videreføres (jf. høringssvar fra SGAV). * Et udlagt lavbundsområde til genopretning i Kommuneplan 2021 (ved Jegerup Østermose, nord/nordøst for Vojens) udtages i forbindelse med vedtagelse af Kommuneplan 2025.   Redegørelsen til retningslinje [5.9.2 Sikkerhed omkring forsvarsanlæg - Haderslev Kommune](https://kommuneplan2025.haderslev.dk/hovedstruktur-og-retningslinjer/5-sammenhaengende-mobilitet-og-baeredygtig-energiforsyning/59-forsvarsanlaeg-haderslev-kommune/592-sikkerhed-omkring-forsvarsanlaeg-haderslev-kommune/) suppleres med følgende tekst:     * *Projekter vedrørende udlæg af lavbundsområder, herunder genopretning af udlagte lavbundsområder til vådområder inden for 13 km zonen, skal sendes i høring og godkendes hos Etablissement- og Terrænkommandoen forud for kommunens tilladelse til projektet.*   Kortudpegningen til samme retningslinje, [retningslinje 5.9.2 Sikkerhed omkring forsvarsanlæg - Haderslev Kommune](retningslinje%205.9.2%20Sikkerhed%20omkring%20forsvarsanlæg%20-%20Haderslev%20Kommune) tilrettes så 12 km zonen udgår. |
| Høringssvar (bemærkninger) til Forslag til Kommuneplan 2025 for Haderslev Kommune Ejendomsstyrelsen sender hermed bemærkninger til Forslag til Kommuneplan 2025 for Haderslev Kommune. Værdifulde kulturmiljøer Haderslev Kaserne er udpeget som værdifuldt kulturmiljø, jf. retningslinje 4.3.1 Kulturhistoriske værdier i Forslag til Kommuneplan 2025. Ejendomsstyrelsen anmoder om, at det tilføjes til redegørelsen, at hensynet til den kulturhistoriske bevaringsværdi ikke må være til hinder for anvendelse og udformning af kasernen i forhold til nutidige behov og krav til byggeri. | Høringssvaret omhandler forhold lokalt i Haderslev Kommune.  Det vurderes at høringssvaret kan imødekommes, idet redegørelsen til retningslinje 4.3.1 Kulturhistoriske værdier - Haderslev Kommune suppleres med teksten anbefales af Etablissement- og Terrænkommandoen | Redegørelsen til retningslinje [4.3.1 Kulturhistoriske værdier](https://kommuneplan2025.haderslev.dk/hovedstruktur-og-retningslinjer/5-sammenhaengende-mobilitet-og-baeredygtig-energiforsyning/59-forsvarsanlaeg-haderslev-kommune/592-sikkerhed-omkring-forsvarsanlaeg-haderslev-kommune/) suppleres med følgende :  *Ved siden af Haderslev Kommunes udpegning har Slots- og Kulturstyrelsen i samarbejde med nationale og lokale museer udpeget en række værdifulde kulturmiljøer, fordi de fremstår som særligt velbevarede vidnesbyrd af national eller regional betydning. Dette gælder eksempelvis for Flyvestation Skrydstrup som et nationalt vigtigt vidnesbyrd om den Kolde Krig og Fuglsangs bryggeriområde, som er en industrihistorie af særlig regional betydning. Haderslev Kaserne er udpeget som kulturmiljø, under iagttagelse af, at hensynet til den kulturhistoriske bevaringsværd, ikke må være til hinder for anvendelse og udformning af kasernen i forhold til nutidige behov og krav til byggeri* |
| **Digitaliseringsstyrelsen** | | |
| **Resumé af høringssvar** | **Administrationens vurdering** | **Administrationens indstilling** |
| Master og antenner  DIGST har overfor Billund, Fredericia, Haderslev, Kolding og Vejen kommuner bemærket i Redegørelse til retningslinje Master og antenner, at ”Nye sendemaster og antenner skal så vidt muligt placeres i områder, der er udlagt til erhvervsformål eller placeres på eksisterende master eller høje bygninger”. ”Da master og antenner kan være markante i landskabet, er det vigtigt, at der tages hensyn til natur og landskab i det åbne land, når der skal placeres nye master og antenner. Derfor skal master og antenner forsøges placeret i eksisterende erhvervsområder eller på høje bygninger og anlæg, som allerede er markante i landskabet.”  DIGST gør i den forbindelse opmærksom på Planklagenævnet orienterer nr. 16 – Telemaster, hvor de skriver i afsnit 2. om opstilling af telemaster i lokalplanområder, at der i praksis ikke længere lægges vægt på, om lokalplanens anvendelsesbestemmelse omfatter ”erhverv”, men om den muliggør telemaster.  DIGST anbefaler, at kommunerne beskriver i kommuneplanen, hvornår en mast som udgangspunkt kan accepteres med Planklagenævnet orienterer nr. 16 – Telemaster in mente. | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Digitaliseringsstyrelsens bemærkning er taget til orientering. | Høringssvaret medfører ingen ændringer. |
| Lokalplaner  DIGST har overfor Fredericia og Vejen kommuner anbefalet en tilføjelse til at indgå i Forslag til Kommuneplan 2025-2037 vedr. lokalplaner:  Lokalplaner af ældre dato kan utilsigtet forhindre opsætning af master og af antenner på hustage m.v. Der kan være gode grunde til at begrænse antenner på visse bygninger, men det giver de bedste forudsætninger for god mobildækning, hvis kommunen nøjes med at friholde få udvalgte bygninger for antenner frem for hele kvarterer o.l.  Digitaliseringsstyrelsen har fået oplyst af Plan- og Landdistrikts Styrelsen, at  der ikke i planloven er noget til hinder for, at kommuner i kommuneplanen tilføjer, at kommunen genovervejer eksisterende restriktioner og undgår unødigt vidtgående nye restriktioner i forhold til mobilantenner på hustage og andre høje konstruktioner, når kommunen reviderer eksisterende eller udarbejder nye lokalplaner. Kontor for Tele i Digitaliseringsstyrelsen er gerne behjælpelig med den endelige formulering. | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Digitaliseringsstyrelsens bemærkning er taget til orientering. | Høringssvaret medfører ingen ændringer. |
| **Energinet Eltransmission A/S** | | |
| **Resumé af høringssvar** | **Administrationens vurdering** | **Administrationens indstilling** |
| Energinet El har overfor Fredericia, Kolding, Vejen, Vejle og Haderslev kommuner bemærket, at for at sikre hensynet til Eltransmissions elanlæg, herunder fremtidig udbygning, bør solcellebekendtgørelsens § 3, stk. 2, nr. 7 (BEK nr. 440 af 03/05/2024) fremgå af retningslinjen for Lokalisering af store, fritstående solenergianlæg:  ”Planlægningen for solcelleanlæg bør tage hensyn til, at solcelleanlægget ikke hindrer udbygning af eksisterende el- og gastransmissionsanlæg, herunder højspændingsstationer, eller hindrer adgangen hertil for øvrige tekniske anlæg.” | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Bemærkningen svarer til det administrative forslag om at supplere / tilpasse redegørelsen til retningslinjen for “Lokalisering af store, fritstående solenergianlæg”. | Følgende tilføjes redegørelsen til retningslinje [5.5.1 for Lokalisering af store, fritstående solenergianlæg](https://kommuneplan2025.haderslev.dk/hovedstruktur-og-retningslinjer/5-sammenhaengende-mobilitet-og-baeredygtig-energiforsyning/55-solenergianlaeg/551-lokalisering-af-store-fritstaaende-solenergianlaeg/):  *Desuden skal anlæggene placeres under hensyn til nationale anlæg, og her er særligt infrastruktur som statsveje, jernbaner, lufthavne samt infrastruktur til varetagelse af energiforsyning og forsvarets interesser relevant.* |
| Energinet El har overfor Fredericia Kommune bemærket, at det for at sikre hensynet til Eltransmissions elanlæg bør fremgå, at det kræver en dispensation fra de tinglyste servitutter omkring et elanlæg, hvis der skal etableres et vådområde eller lavbundsprojekt. | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Energinet Eltransmissions bemærkning er taget til orientering, da der altid skal tages hensyn til tinglyste servitutter i fremtidig planlægning. | Høringssvaret medfører ingen ændringer. |
| Energinet El har overfor Fredericia og Kolding kommuner anbefalet, at forsigtighedsprincippet omkring magnetfelter i forbindelse med højspændingsanlæg indarbejdes i kommuneplanen. | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Energinet Eltransmissions bemærkning er taget til orientering. | Høringssvaret medfører ingen ændringer. |
| Energinets har en potentielle indsigelse mod Haderslev kommuneplan forslag 2025.  Det er en statslig interesse, at kommuneplanlægningen tager hensyn til nationale og regionale anlæg, herunder energiforsyningsanlæg, jf. afsnit 4.5 i ”Oversigt over nationale interesser i kommuneplanlægning 2023”:    Grundlag for potentiel indsigelse:  Energinet Eltransmission har i behandlingen af kommuneplanen identificeret 1 punkt som de mener, har indsigelsespotentiale og de ønsker derfor at indgå i dialog med Haderslev Kommune om en aftale om ændringer.    Punkt 1 Manglende visning i kortmaterialet  Eltransmission kan ikke finde et kort i kommuneplanforslaget der viser deres anlæg.  De finder derfor ikke at kommuneplanforslaget opfylder kravet i punkt 4.5.1 for nationale interesser.    Forslag til ændring:  Haderslev Kommune viser Energinet Eltransmission`s anlæg på kort i kommuneplanen i forbindelse med afsnittet ” 5.8.1 Højspændingsanlæg s.196”. | Høringssvaret vedrører forhold lokalt i Haderslev Kommune:  Det vurderes at høringssvaret kan imødekommes. Kortudpegningen indgik i Kommuneplan 2021 men blev taget ud i forbindelse med udarbejdelsen af kommuneplan 2025 på baggrund af en tolkning af plandatas ændring af signaturen fra ’eksisterende’ til ’planlagte’ anlæg. Her vurderede forvaltningen, at der alene var krav om visning af fremtidige anlæg under planlægning, og idet der ikke findes sådanne indenfor kommunen blev det vurderet at der ikke var behov for en kortvisning.  Der vurderes ikke at være noget til hinder for at imødekomme høringssvaret og vise de konkrete højspændingsanlæg som kort til retningslinjen.  På baggrund af ovenstående er det aftalt med Energinet El transmission at de frafalder deres potentielle indsigelse. | Høringssvaret imødekommes, så der på kortudpegningen til retningslinje [5.8.1 Højspændingsanlæg](https://kommuneplan2025.haderslev.dk/hovedstruktur-og-retningslinjer/5-sammenhaengende-mobilitet-og-baeredygtig-energiforsyning/58-hoejspaendingsanlaeg-og-antennemaster/581-hoejspaendingsanlaeg/) vises de eksisterende højspændingsledninger som Energinet udstiller (150 og 400 kV) og 150 og 132 kV station. |
| **Energinet Gasdistribution A/S** | | |
| **Resumé af høringssvar** | **Administrationens vurdering** | **Administrationens indstilling** |
| Energinet Gasdistribution har overfor Haderslev, Kolding, Middelfart og Vejen Kommune bemærket, at omkring gastransmisssionsledninger for naturgas er der en servitut, der giver fuld tilstedeværelsesret. Inden for et 40 m bredt bælte omkring ledningen må der ikke opføres bygninger til menneskers ophold. Andre bygninger kræver ledningsejers accept. | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Energinet Gastransmission’ bemærkning er taget til orientering, da der altid skal tages hensyn til tinglyste servitutter i fremtidig planlægning. | Høringssvaret medfører ingen ændringer. |
| Energinet Gasdistribution har overfor Haderslev, Kolding, Middelfart og Vejen Kommune bemærket, at omkring alle naturgastransmissionsledninger er der en 400 meter bred observationszone. Denne zone regulerer fysisk planlægning og sikkerhedsbestemmelser for nærliggende arealer og bygninger. Kommunerne skal sikre, at planlægningen i denne zone tager hensyn til eksisterende ledninger og overholder sikkerhedsreglerne. Ændringer i arealanvendelse kan kræve konstruktionsændringer på ledningerne og medføre økonomiske konsekvenser. | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Energinet Gastransmission’ bemærkning tages til orientering, idet der henvises til den løbende dialog med Energinet om ny planlægning. | Høringssvaret medfører ingen ændringer. |
| Energinet Gasdistribution har overfor Haderslev, Kolding, Middelfart og Vejen bemærket at de fleste gastransmissionsledninger blev planlagt omkring 1980 baseret på daværende byudviklingsplaner. Ændringer i disse planer kan medføre økonomiske konsekvenser for vedligeholdelsen af gasnettet. Kommuner skal sikre, at nye kommuneplanrammer ikke forpligter dem til udvikling, som kan være vanskelig på grund af eksisterende gasanlæg. Energinet anbefaler at kommunerne er opmærksomme på interesseområderne. | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Energinet Gastransmission’ bemærkning tages til orientering, idet der henvises til den løbende dialog med Energinet om ny planlægning. | Høringssvaret medfører ingen ændringer. |
| Det bemærkes, at kommunerne skal underrette Energinet om lokalplanforslag indenfor class-location zonen for gastransmission. Energistyrelsen kan gøre indsigelse mod planer, der strider mod sikkerhedsbestemmelserne. Energinet opfordrer til tidlig inddragelse for at undgå statslige indsigelser. Lokalplaner indenfor zonen kræver risikovurdering for at sikre, at risikoforholdene kan overholdes. | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Energinet Gastransmission’ bemærkning tages til orientering, | Høringssvaret medfører ingen ændringer. |
| Energinet har overfor Haderslev Kommune gjort opmærksom på følgende lokale arealdispositioner, der  konflikter med observationszonen (Class-Location zonen på 2x200m)  eller sikkerhedszonen (2x20 m) samt den tinglyste servitutbelagte zone for gastransmissionsledningen er kort beskrevet nedenfor.  Kommuneplanramme 14.26.BE.01 – Blandet bolig/erhverv  Kommuneplanrammen gennemskæres af Energinets gastransmissionsledning og er således omfattet af hhv. sikkerheds- og class-location zone omkring transmissionsledningen, hvorefter Energinet skal høres i forbindelse med udvikling af rammeområdet.  Kommuneplanramme 16.10.TA.02 – Tekniske anlæg  Kommuneplanrammen gennemskæres af Energinets gastransmissionsledning og er således omfattet af hhv. sikkerheds- og class-location zone omkring transmissionsledningen, hvorefter Energinet skal høres i forbindelse med udvikling af rammeområdet.  Lavbundsarealer  Haderslev Kommune har udpeget flere arealer indenfor Energinets transmissionsledninger som lavbundsarealer eller lavbundsarealer der skal genoprettes. Energinet vil gerne inddrages i disse aktiviteter, hvis genopretningen medfører nye vådområder. | Denne del af høringssvaret vedrører forhold lokalt i Haderslev Kommune:  Der er tale om gældende kommuneplanrammer, der er videreført fra tidligere kommuneplaner samt nye udpegninger af lavbundsarealer.  Haderslev Kommune tager bemærkningen til efterretning og henviser til at vi løbende er opmærksomme på Energinet Eltransmissions interesseområder og vi vil sikre den løbende inddragelse forud for planlægning indenfor de nævnte kommuneplanrammer og det igangværende arbejde med omlægningsplanerne/Grøn Trepart samt efterfølgende konkrete lavbundsprojekter.  Der vurderes ikke behov for at lave ændringer i de konkrete rammeområder eller justere udpegningen af lavbundsarealerne. | Høringssvaret medfører ingen ændringer. |

|  |  |  |
| --- | --- | --- |
| **Region Syddanmark** | | |
| **Resumé af høringssvar** | **Administrationens vurdering** | **Administrationens indstilling** |
| Region Syddanmark har overfor Kolding og Vejle kommuner opfordret til, at alle råstofområder udpeges til skovrejsning uønsket, med mindre skovrejsning ønskes at være en del af efterbehandlingen.  Regionen foreslår, at det tilføjes, at skovrejsning som udgangspunkt først kan ske, når råstofforekomsten er udnyttet.  I kommuneplanforslaget er der udpeget områder, hvor skovrejsning er uønsket, fordi det er uforeneligt med andre planlægnings-og beskyttelseshensyn. For råstofområder er der ikke konsekvent udpeget skovrejsning uønsket, selvom skovrejsning vil vanskeliggøre eller i nogle tilfælde umuliggøre udnyttelse af råstofressourcen. | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Kommunerne har vurderet, at det kan være uhensigtsmæssigt konsekvent i alle tilfælde at udpege råstofområder til skovrejsning uønsket.  Fx kan det være et ønske at skovrejsning i konkrete tilfælde indgår i efterbehandlingen efter endt  råstofgravning.  Kommunerne står desuden over for at skulle finde en del arealer til skovrejsning som led i opfyldelse af klimamålsætningerne og som led i Grøn Trepart, og her vil udnyttede råstofområder måske kunne egne sig. | Det foreslås at følgende tilføjes til redegørelsen til Retningslinje [3.2.1 for skovrejsningsområder](https://kommuneplan2025.haderslev.dk/hovedstruktur-og-retningslinjer/3-det-aabne-land-sammenhaeng-og-balance/32-skovrejsning/321-skovrejsningsomraader/):  “[...]  *Udpegning af skovrejsningsområder forhindrer ikke, at området fortsat kan anvendes som hidtil, og der er heller ikke nogen pligt til at plante skov.*  *Desuden gøres opmærksom på, at skovrejsning på arealer, der er udpeget til råstofområder, som udgangspunkt først kan ske, når råstofforekomsterne er udnyttede. Retningslinjen understøtter FNs verdensmål om: Livet på land, Klimaindsats og Rent vand.”* |
| **Vejdirektoratet** | | |
| **Resumé af høringssvar** | **Administrationens vurdering** | **Administrationens indstilling** |
| Vejdirektoratet har overfor Fredericia og Vejle kommuner gjort opmærksom på, at retningslinjen for lavbundsarealer alene er bindende for den kommunale planlægning og sagsbehandling efter anden lovgivning.  Vejdirektoratet anbefaler, at der gøres opmærksom på det i kommuneplanen | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Det er korrekt, at retningslinjer kun gælder for den kommunale planlægning og sagsbehandling og dermed ikke statsvejene, hvor Vejdirektoratet er myndighed.  Der kan sagtens gøres opmærksom på dette i kommuneplanens redegørelse til retningslinjen for “Lavbundsarealer og lavbundsarealer, der kan genoprettes til vådområder”. | Følgende tilføjes sidst i redegørelsen til retningslinje [3.3.1 for lavbundsarealer og lavbundsarealer, der kan genoprettes til vådområder](https://kommuneplan2025.haderslev.dk/hovedstruktur-og-retningslinjer/3-det-aabne-land-sammenhaeng-og-balance/33-lavbundsarealer/331-lavbundsarealer-og-lavbundsarealer-der-kan-genoprettes-til-vaadomraader/):  *Retningslinjen er ikke bindende for anlæg og ombygning af statslige veje.* |
| Vejdirektoratet har overfor Billund, Vejen og Haderslev kommuner gjort opmærksom på, at skovrejsning i områder op til statslige vejarealer er omfattet af Vejlovens vejbyggelinjebestemmelser. Samt at skovrejsning indenfor vejbyggelinjen forudsætter dispensation i henhold til Vejlovens § 40, som beror på en konkret vurdering og forudsætter, at der fremsendes en konkret ansøgning herom til Vejdirektoratet.  Vejdirektoratet bemærker hertil, at anvendelsen af en statsvej er uforenelig med skovrejsning. | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Den oplysning kan sagtens medtages som en oplysning til fremtidige sagsbehandlere ift skovrejsningsområder. | Følgende tilføjes sidst i redegørelsen til retningslinje [3.2.1 for skovrejsningsområder](https://kommuneplan2025.haderslev.dk/hovedstruktur-og-retningslinjer/3-det-aabne-land-sammenhaeng-og-balance/32-skovrejsning/321-skovrejsningsomraader/):  *For statslige vejarealer er organiseret skovrejsning omfattet af vejlovens vejbyggelinjebestemmelser i henhold til vejlovens §40, hvis der ønskes skovrejsning indenfor det vejbyggelinjepålagte areal. Hvor vidt der vil kunne rejses skov indenfor statsvejenes vejbyggelinjeareal, beror på en konkret vurdering og forudsætter, at der fremsendes en konkret ansøgning herom til Vejdirektoratet* |
| Vejdirektoratet har overfor Fredericia Kommune gjort opmærksom på, at der er nye udpegninger af ”potentiel økologisk forbindelse” på tværs af statsvejene (motorvejsarealer).  Vejdirektoratet gør opmærksom på, at kommuneplanens retningslinjer alene er bindende for den kommunale planlægning og sagsbehandling efter anden lovgivning.  Vejdirektoratet anbefaler, at det af redegørelsen kommer til at fremgå, at retningslinjen ikke er bindende for anlæg og ombygning af statslige veje | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Det er korrekt, at retningslinjer kun gælder for den kommunale planlægning og sagsbehandling og dermed ikke statsvejene, hvor Vejdirektoratet er myndighed.  Der kan sagtens gøres opmærksom på dette i kommuneplanens redegørelse til Potentielle økologiske forbindelser i Retningslinjen for økologiske forbindelser, potentielle økologiske forbindelser og potentielle naturområder. | Følgende tilføjes sidst i den del af redegørelsen til Retningslinje [3.4.3 for økologiske forbindelser](https://kommuneplan2025.haderslev.dk/hovedstruktur-og-retningslinjer/3-det-aabne-land-sammenhaeng-og-balance/34-naturomraader/343-oekologiske-forbindelser-potentielle-oekologiske-forbindelser-og-potentielle-naturomraader/),  *Potentielle økologiske forbindelser og potentielle naturområder, som handler om potentielle økologiske forbindelser: Retningslinjen er ikke bindende for anlæg og ombygning af statslige veje.* |
| Vejdirektoratet har overfor Middelfart Kommune bemærket, at Middelfart Kommune på retningslinjekortet til “De overordnede veje” har foreslået et trafikanlæg ved Ny Lillebæltsbro.  Derudover fremgår det af kommuneplanforslaget, at kommunerne i Trekantområdet vil arbejde hen imod større trafikal fremkommelighed ved at have fokus på og forsøge at forbedre fem tiltag, hvoraf en ”Fremtidssikret parallelforbindelse over Lillebælt” er det ene tiltag.  Vejdirektoratet gør i den forbindelse opmærksom på, at forligskredsen bag Infrastrukturplan 2035 har besluttet at sætte den strategiske analyse af en ny forbindelse over Lillebælt på pause, indtil resultaterne af forundersøgelsen af en fast forbindelse mellem Als og Fyn er klar. | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Vejdirektoratets bemærkning er taget til efterretning.  I forslaget står der:  “3. Fremtidssikret forbindelse over Lillebælt  Forbindelsen over Lillebælt har kritisk betydning for både landstrafikken og den regionale pendling.  Trafikken og trængslen vokser hastigere på den Ny Lillebæltsbro end på landsplan og forbindelsen over Lillebælt er afgørende for dansk forsyningssikkerhed. Der er derfor behov for at fremtidssikre forbindelsen over Lillebælt.  Trekantområdets kommuner er enige om at en tredje Lillebæltsforbindelse bør placeres som en parallelforbindelse, således at natur, miljø og borgere belastes mindst muligt.  Samtidig er det vigtigt at den nye forbindelse placeres således, at betjeningen af Fredericia Banegård fortsat kan opretholdes – samt at det fortsat er muligt at udvikle erhvervsarealerne i området.”  Parallelforbindelsen har været nævnt i den fælles del af kommuneplanen siden Kommuneplan 2013-2025.  Den nuværende formulering er vedtaget af bestyrelsen bag Trekantområdet, som et af de fem trafikale tiltag, som Trekantområdet skal arbejde for at fremme. Bestyrelsen består af de syv borgmestre, som repræsenterer de syv byråd. | Høringssvaret medfører ingen ændringer. |
| I henhold til pkt. 2.5.3 i ”Oversigt over nationale interesser i kommuneplanlægning, Plan- og Landdistriktsstyrelsen, juli 2023” fører Vejdirektoratet tilsyn med, at kommuneplanen indeholder retningslinjer med tilhørende udpegninger på kort, der sikrer, at arealer udlagt til eksisterende og mulige fremtidige statslige vejanlæg udpeges til områder, hvor skovtilplantning er uønsket – eller som minimum ikke udpeges som skovrejsningsområde. Kravet har hjemmel i planlovens § 11a, stk. 1, nr. 12, skovlovens § 1 og vejlovens §§ 1, 18 og  Kommuneplanforslagets retningslinjer i 3.2.1 og 3.2.2 vedrører skovrejsning.  På kortbilag 12 (i det offentliggjorte pdf-planforslag, side 1243) er vejinteressezonen for Ny midtjysk motorvej udpeget som ”skovrejsning uønsket”.I henhold til ovennævnte nationale interesse pkt. 2.5.3 har Vejdirektoratet imidlertid noteret sig, at der i kommuneplanforslaget er udpeget fem nye eller ændrede områder til skovrejsning på eksisterende  statsvejsareal ved Skrydstrup, vest for Skrydstrup, nord for Kastrup, vest for Gram og nord for Nustrup.  Vejdirektoratet bemærker hertil, at anvendelsen af en statsvej er uforenelig med skovrejsning. Vejdirektoratet forventer ikke at gøre indsigelse, hvis • de statslige vejarealer udpeges som områder, hvor skovrejsning er uønsket.  Øvrige bemærkninger (ikke indsigelseskarakter):  Ingen af disse bemærkninger giver Vejdirektoratet anledning til at gøre indsigelse mod Haderslev  Kommunes forslag til Kommuneplan 2025-2037. Vejdirektoratet forventer imidlertid, at Haderslev  Kommune forholder sig til bemærkningerne og i relevant omfang inddrager og indarbejder dem i den  endelige kommuneplan. Hvis Haderslev Kommune er enig i bemærkningerne, findes der ikke behov for yderligere drøftelse heraf.  Det overordnede vejnet og arealreservationer hertil  Kommuneplanforslagets retningslinje 5.1.1 vedrører de overordnede veje i kommunen. Vejdirektoratet har noteret sig, at kortbilag 30 på side 1261 (i det offentliggjorte pdf-planforslag), fyldestgørende viser vejnettet, vejklasserne og den statslige vejplan som ”planlagt statsvej”.  Stier  Kommuneplanforslagets retningslinje 5.1.3 vedrører stier i Haderslev Kommune. Heri henvises til Stiplan  2020 for stiprojekter og tiltag. Vejdirektoratet forudsætter, at der som udgangspunkt ikke udpeges nye  stier på tværs af statsvej.Vejdirektoratet gør i den forbindelse opmærksom på, at det kræver særskilt tilladelse efter vejloven at tilslutte en sti til statsvejen.  Byvækst – vejnet  Vejdirektoratet har noteret sig, at rammeområde 12.10.EH.03 ved Gram udvides med 0,3 ha for at kunne  planlægge for en eksisterende virksomhed (fremgår af Redegørelsen for byvækst side 1289 i det  offentliggjorte pdf-planforslag).  Statsvejen er på dette sted adgangsbegrænset, og der kan ikke forventes tilladelse til nye adgange.  Rammeområdet har i dag adgang via kommunevej Østergård i statsvejens km 20,805 og km 20,962.  Vejdirektoratet forventer, at erhvervsområdet fortsat vejbetjenes via dette eksisterende kommunale vejnet.  Vejdirektoratet har også noteret sig, at retningslinjekortet for byudvikling under 2.1.1 udpeger  motorvejsnære perspektivområder ved Bramdrup og ved Hammelev til fremtidige erhvervsområder.  Vejdirektoratet gør i den forbindelse opmærksom på, at perspektivarealer ligesom igangværende tillæg til  kommuneplan 2021-2033 ikke er en del af vores gennemgang af foreliggende kommuneplanforslag.  Vejdirektoratet har således ikke taget stilling til, om der er forhold vedrørende disse perspektivarealer,  som er i strid med de nationale (vej)interesser. Vejdirektoratet går gerne i dialog om perspektivarealer,  men ikke som en del af denne høring af kommuneplanforslag 2025. | Denne del af Høringssvaret vedrører forhold lokalt i Haderslev Kommune:  Haderslev Kommune imødekommer Vejdirektoratets ønsker, så skovtemaet tilrettes i forhold til de statslige vejmatrikler, så ledes at det fremgår tydeligt at der er skovrejsning uønsket på disse arealer. Ligeledes tilrettes kortudpegningerne, så der ikke er overlap mellem skovrejsningsområder og statsveje.  Vi har noteret os Vejdirektoratets bemærkninger vedrørende retningslinje 5.1.1. Det vurderes at kommuneplanen med den tilhørende kortudpegning til retningslinjen er fyldestgørende i forhold til Vejdirektoratets bemærkning. Bemærkningen medfører derfor ikke ændringer i kommuneplanen. Vi er ligeledes opmærksomme på Vejdirektoratets bemærkninger vedrørende retningslinje 5.1.3 og Stiplan 2020. Bemærkningen tages til efterretning i forbindelse med fremtidig planlægning, så det sikres at der som udgangspunkt ikke udpeges nye stier på tværs af statsvej, og at der er opmærksomhed på at tilslutning af stier til statsvejen kræver særskilt tilladelse efter vejloven.  Vi har noteret os Vejdirektoratets bemærkninger vedrørende rammeområde 12.10.EH.03 ved Gram. Idet der er tale om en eksisterende virksomhed og en udvidelse af det eksisterende erhvervsområde, forventes det at erhvervsområdet fortsat vejbetjenes via det eksisterende kommunale vejnet.  Bemærkningerne vedrørende motorvejsnære perspektivområder ved Bramdrup og Hammelev tages til efterretning. Haderslev Kommune er indforstået med, at perspektivarealer ikke er en del af Vejdirektoratets gennemgang af det foreliggende kommuneplanforslag, men vi er åbne for dialog om disse områder. | Udpegningen til retningslinje [3.2.2 Områder, hvor skovrejsning er uønsket](https://kommuneplan2025.haderslev.dk/hovedstruktur-og-retningslinjer/3-det-aabne-land-sammenhaeng-og-balance/32-skovrejsning/322-omraader-hvor-skovrejsning-er-uoensket/) tilrettes, så det fremgår tydeligt, at der på de statslige vejmatrikler er skovrejsning uønsket.  De øvrige bemærkninger medfører ikke ændringer i kommuneplanen. |
| **Museum Sønderjylland – Arkæologi Haderslev** | | |
| **Resumé af høringssvar** | **Administrationens vurdering** | **Administrationens indstilling** |
| Museum Sønderjylland - Arkæologi har modtaget høringsmateriale vedrørende forslag til Kommuneplan 2025-2037 for Haderslev Kommune. Museet kan ikke foretage en konkret risikovurdering på nuværende tidspunkt, men vil gerne orienteres om konkrete anlægsplaner, da der kan være risiko for at støde på jordfaste fortidsminder, som er beskyttet af museumsloven. Museet anbefaler, at kommunen og private bygherrer sender forespørgsler med kortmateriale, så museet kan foretage en arkæologisk vurdering og rådgive om eventuelle forundersøgelser. Hvis der stødes på fortidsminder under anlægsarbejde, skal arbejdet straks indstilles, og museet kontaktes. | Høringssvaret vedrører forhold lokalt i Haderslev Kommune.  Høringssvaret tages til efterretning | Høringssvaret medfører ingen ændringer |

# Høringssvar fra offentlige og private virksomheder

|  |  |  |
| --- | --- | --- |
| **Railservice** | | |
| **Resumé af høringssvar** | **Administrationens vurdering** | **Administrationens indstilling** |
| Railservice har indgivet et høringssvar, der ikke forholder sig til indholdet af forslag til Kommuneplan 2025, men kommenterer på et konkret projekt på Vojens Station, hvor Haderslev Kommune i samarbejde med Forum Vojens har søgt puljemidler fra Transportministeriet infrastrukturpulje.  Nedenstående er et kort resumé af høringssvaret:  Railservice kritiserer Haderslev Kommune for manglende information til berørte parter om udvidelsen af Vojens station. De støtter opgraderingen, men modsætter sig udvidelsen, der vil påvirke deres arbejdspladser og læsserampe negativt. De påpeger sikkerhedsproblemer som hærværk og tyveri og opfordrer til øget fokus på sikkerhed.  Railservice har observeret unge skabe uro på stationen og kritiserer sammenligningen med andre stationer. De er bekymrede over planerne om at udvide parkeringspladserne på Rosen Allé, da det vil øge risikoen for hærværk. De foreslår at bruge det ubrugte græsareal ved Rosen Allé/Nørrevang til parkering.  Railservice vedligeholder det grønne område ved læsserampen og kritiserer planerne om at udvide det, da kommunen ikke vedligeholder det eksisterende. De undrer sig over planerne om at nedlægge læsserampen, som er vigtig for forsvars- og beredskabsaktiviteter.  Railservice opfordrer til møder med lokale beboere og erhvervsejere inden planerne sendes i høring og ønsker dialog med DSB og Banedanmark om de nye tiltag. | Høringssvaret vedrører forhold lokalt i Haderslev Kommune.  Høringssvaret tages til efterretning, idet der henvises til, at Railservice og andre relevante aktører vil blive inddraget i forbindelse med den videre udvikling af et projekt, der udmønter de bevilgede puljemidler. Udviklingen af Vojens Station vil blive behandlet som selvstændig politisk beslutning.  ’Den grønne forbindelse’, som der refereres til i høringssvaret, er et idéoplæg udarbejdet i et samarbejde mellem foreningen Forum Vojens og Haderslev Kommune med forankring i den strategiske udviklingsplan for Vojens. I processen har der været løbende dialog med DSB. Oplægget og de fire foreslåede indsatsområder er skalerbare og kan realiseres i etaper eller uafhængigt af hinanden. Idéoplægget er tænkt som indsatser, DSB, Haderslev Kommune og lokalsamfundet i Vojens i fællesskab skal arbejde videre med og tage ejerskab til. Dette er beskrevet i ideoplægget.  Idéoplægget er en interessetilkendegivelse fremsendt til DSB Ejendomme ifm. ansøgning om puljemidler til udvikling af Vojens Station. DSB Ejendomme har bevilget 15. mio. kr. med afsæt i idéoplægget. Der pågår nu en afklaringsproces, som skal granske ideoplæggets indhold, herunder omfang, mulige indsatser, økonomi og relevante aktører. | Høringssvaret medfører ikke ændringer |
| **I/S Skovgaard** | | |
| **Resumé af høringssvar** | **Administrationens vurdering** | **Administrationens indstilling** |
| Gør indsigelse mod følgende forhold:  Uønsket skovrejsning Simmersted Holm:  I/S Skovgaard har et areal på matrikel nr. 364 Maugstrup, ejerlav, som ønskes anvendt til skovplantning efter det er ryddet for juletræer. Arealet er markeret som uønsket skovrejsning i kommuneplanen, og der ønskes en forklaring på årsagen samt mulighederne for at ændre denne udpegning.  Erhvervsområde Hammelev Nord:  Udvidelsen af erhvervsområdet Hammelev Nord vil gøre det vanskeligt for svineproduktionen på Skovgårdvej 15 at overholde de godkendte krav til lugt ved revurdering eller udvidelse. I/S Skovgaard foreslår, at der tages højde for muligheden for fremtidige miljøtilladelser til husdyrproduktionen.  Perspektivområde Erhvervsområde Hammelev Nord:  Udpegningen af matrikel nr. 677 som erhvervsområde vil blokere for etablering af et minivådområde, der kan nedsætte miljøbelastningen af Haderslev fjord. I/S Skovgaard foreslår, at området undersøges for mulighederne for klimatilpasning og etablering af vådområder. | Høringssvaret vedrører forhold lokalt i Haderslev Kommune.  Uønsket skovrejsning Simmersted Holm:  Det vurderes at høringssvaret kan imødekommes vedrørende skovrejsning på matrikel nr. 364 Maugstrup, ejerlav. Matriklen er beliggende indenfor udpegningen af bevaringsværdige landskaber. Udpegningen af skovrejsning uønsket er begrundet i ønsket om at udskiftningsstrukturerne syd for Simmersted ikke sløres af skovrejsning samt at indblikket til skovbrynet fra Haderslevvej bevares.  Det vurderes, at der vil være mulighed for at justere på udpegningen, så en række matrikler i forlængelse af Magstrup Skov vil kunne udpeges til skovrejsning, uden at de landskabelige værdier forringes. Kommuneplanen suppleres med en redegørelse for de landskabelige forhold og kortudpegningerne tilrettes, så matriklerne udpeges som skovrejsningsområder.  Perspektivområde Erhvervsområde Hammelev Nord:  Der er rejst bekymring omkring perspektivområdet beliggende i umiddelbar forlængelse af det eksisterende erhvervsområde ved Hammelev vest. Perspektivområdet er videreført uændret fra Kommuneplan 2021. Et perspektivområde defineres i planloven som et område, der er udpeget til mulig fremtidig udvikling, men som ikke er planlagt til umiddelbar anvendelse.  Disse områder kan være tiltænkt erhvervsformål, boligbyggeri eller rekreative formål og indgår i kommuneplanen som en del af den langsigtede planlægning (der er ikke tale om et egentligt rammeområde med nærmere fastlagt anvendelse og bestemmelser)  Perspektivområder kan påvirke omkringliggende husdyrbrug ved at indføre restriktioner i forhold til miljøkrav som lugt, støj og afstandskrav, hvilket kan begrænse mulighederne for udvidelse eller ændring af husdyrbruget. Hvis et perspektivområde bliver omdannet til byzone, kan det medføre betydelige begrænsninger for omkringliggende husdyrbrug. Der kan blive indført restriktioner i forhold til miljøkrav som lugt, støj og afstandskrav. Ifølge § 6 i husdyrbrug loven er det ikke tilladt at etablere, udvide eller ændre husdyrbrug, hvis det medfører øget forurening i eksisterende eller fremtidige byzoner. Dette indebærer et afstandskrav på 50 meter fra husdyrbruget til byzonen. Denne § er dog først aktuel hvis perspektivområdet udlægges som et egentligt rammeområde. Kommuneplan 2025 vil derfor ikke medføre påvirkning for husdyrbruget på skovgårdvej 15.  Husdyrbruget på Skovgårdvej 15 har med den nuværende tilladelse en konsekvenszone på 888m, og denne er givet med udgangspunkt i afstanden til de gældende byzonearealer.  Hvis husdyrbruget skal revurderes, vurderes der kun på den byzone som den gældende godkendelse/tilladelse er givet til. Det betyder at husdyrbruget vil kunne revurderes, selv om byzonen udvides.  Idet der sideløbende med kommuneplanrevisionen er igangværende planlægning for det samlede erhvervsområde ved Hammelev, anbefaler forvaltningen at det pågældende perspektivområde fastholdes med nuværende afgrænsning, og muligheden for en evt. justering håndteres i forbindelse med denne planproces.  Perspektivområde på matr. 677, Hammelev ejerlav: Bemærkningen vedrører udpegningen af matrikel nr. 677 som perspektivområde til fremtidig anvendelse til erhverv. Der er tale om et perspektivområde og ikke et egentligt rammeområde. Udpegningen som perspektivområde er videreført fra Kommuneplan 2021.  Idet der er tale om et perspektivområde og ikke et egentligt rammeområde til erhvervsformål vurderes det ikke at vedtagelsen af Kommuneplan 2025 for konsekvenser i forhold til ønsket om etablering af minivådområde. Dog kan det i forbindelse med fremtidig planlægning få betydning hvis områdets status og anvendelse ændres:  Minivådområdeordningen er en af de frivillige indsatser, som skal medvirke til at mindske udledning af næringsstoffer til vandmiljøet. Et minivådområde reducerer mængden af kvælstof i drænvandet, inden det ledes ud i vandmiljøet. Derudover reducerer minivådområder også mængden af fosfor i drænvandet. Minivådområder reguleres efter Bekendtgørelse om tilskud til minivådområder 2024 og 2025, som trådte i kraft 1.maj 2025.  Minivådområder kan kun etableres i et område hvor 80% af drænoplandet er i omdrift eller hvor jorden har været i omdrift i maksimalt et år forinden. Samme krav gælder for den jord minivådområdet etableres på. Det vil sige, at hvis en matrikel udlægges til erhverv i kommuneplanen, så skifter den status og efter et år vil det ikke længere være muligt at søge om minivådområde på jorden. Samtidig antages det, når en matrikel udlægges til erhverv, at den skal bruges til erhverv. Dermed vil det blive sværere at komme igennem med andre interesser, og der vil formentlig relativt hurtigt efter udlægningen opstå en form for erhverv, og dermed vil 80% af oplandet ikke længere være jord i omdrift.  I bekendtgørelse og vejledning omkring etablering af minivådområder er der ikke specifikt nævnt noget om etablering af minivådområder i byzone/udpegede erhvervsområder. Det vurderes dog i praksis at være stor hindring for etablering af et minivådområde, idet ansøger ved etablering forpligter sig til at opretholde minivådområdet i 10 år. Sandsynligheden for at der vil blive søgt om etablering af et minivådområde vurderes derfor lille, når ansøger ikke ved om det vil være muligt at opfylde opretholdelsespligten eller risikerer tilbagebetalingskrav.  Idet matrikel 677 indgår i det igangværende planarbejde for det samlede erhvervsområde ved Hammelev, anbefaler forvaltningen at perspektivområdet fastholdes og muligheden for en evt. justering håndteres i forbindelse med denne planproces. | Høringssvaret imødekommes delvist, idet der foretages en justering af kortudpegningerne til retningslinje [3.2.1 Skovrejsningsområder](https://kommuneplan2025.haderslev.dk/hovedstruktur-og-retningslinjer/3-det-aabne-land-sammenhaeng-og-balance/32-skovrejsning/321-skovrejsningsomraader/) og [3.2.2 Områder, hvor skovrejsning er uønsket](https://kommuneplan2025.haderslev.dk/hovedstruktur-og-retningslinjer/3-det-aabne-land-sammenhaeng-og-balance/32-skovrejsning/322-omraader-hvor-skovrejsning-er-uoensket/), så matrikel 395, 364, 62, 339 Maugstrup ejerlav, Maugstrup og 289 Bramdrup, Moltrup ejerlav udgår af ’skovrejsning uønsket’ og tilføjes som udpegningen af områder til skovrejsning.  Kommuneplanen suppleres med en redegørelse for skovrejsning og landskabsinteresser i tilknytning til Maugstrup Skov. Notet tilføjes den lokale redegørelse til retningslinje 3.5.1 Bevaringsværdige landskaber, og ses her: [Notat](https://kommuneplan2025.haderslev.dk/media/3326/supplerende-redegoerelse_landskabsinteresser-og-skovrejsning_kommuneplan-2025-haderslev-kommune_.pdf)  De øvrige bemærkninger i høringssvaret medfører ingen ændringer. |
| **Aroniagaarden** | | |
| **Resumé af høringssvar** | **Administrationens vurdering** | **Administrationens indstilling** |
| Ejer matriklerne Skovby, Vedsted 189 og 473, og overvejer at tilplante jorden. Bekymret over, at området mellem Hovslund Skov og Hytterkobbel Skov ikke er udpeget som skovrejsningsområde på KP 25 kortet. Undrer sig, da trepartaftalen ønsker store sammenhængende skovområder, hvilket vil gavne dyr og biodiversitet. Ønsker at vide, hvorfor området ikke er udpeget. | Høringssvaret vedrører forhold lokalt i Haderslev Kommune.  De nævnte matrikler er beliggende indenfor udpegningen af  Større sammenhængende landskaber. Større sammenhængende landskaber er udpeget for at bevare eller forstærke større landskabelige sammenhænge. Inden for større sammenhængende landskaber skal det prioriteres højt at bevare eller styrke landskabernes karakter, herunder graden af uforstyrrethed.  Større sammenhængende landskaber udpeges, hvor der er større landskabelige sammenhænge. De større sammenhængende landskaber omfatter ofte de bevaringsværdige landskaber og derudover områder med visuelle, geologiske eller kulturhistoriske sammenhænge i tilknytning til disse. De større sammenhængende landskaber har ofte en uforstyrret karakter. Der kan også udpeges områder som binder bevaringsværdige landskaber sammen. Udpegningerne kan derfor også indeholde mindre værdifulde landskaber, som vurderes at have potentiale for at skabe bedre sammenhænge og forbedre landskabets kvalitet.  På baggrund af ovenstående er de pågældende matrikler ikke udpeget som skovrejsningsområder. Dog er der ikke forhold og beskyttelsesinteresser i området, der giver behov for at udpege arealerne som skovrejsning uønsket.  Idet begge matrikler er beliggende i umiddelbar nærhed til Skovby Skov, kan der argumenteres for at udpege matriklerne til skovrejsningsområder, uden at sløre de landskabelige værdier i området. Indblik til det eksisterende skovbryn vurderes ikke at være påvirket i væsentlig grad. | Høringssvaret imødekommes idet udpegningen af skovrejsningsområder justeres, så matrikel 189 og 473 Skovby, Vedsted tilføjes som skovrejsningsområder i kortet til [retningslinje 3.2.1](https://kommuneplan2025.haderslev.dk/hovedstruktur-og-retningslinjer/3-det-aabne-land-sammenhaeng-og-balance/32-skovrejsning/321-skovrejsningsomraader/). |
| **Agerbo Agro Aps** | | |
| **Resumé af høringssvar** | **Administrationens vurdering** | **Administrationens indstilling** |
| Gør indsigelse mod perspektivområdet til erhvervsformål øst for E45, hvis det kan begrænse mulighederne for at udvide produktionen på Povlsgaardvej 11, 6100 Haderslev. Er åben for dialog hvis udviklingsmulighederne for begge parter ikke begrænses. | Høringssvaret vedrører forhold lokalt i Haderslev Kommune.  Der er rejst bekymring omkring perspektivområdet beliggende øst for E45 og nord for landsbyen Bramdrup, hvis det kan begrænse mulighederne for at udvide produktionen på Povlsgaardvej 11, 6100 Haderslev. Perspektivområdet er videreført uændret fra Kommuneplan 2021. Se også besvarelse til Skovgaard I/S for uddybende forklaring om perspektivområder.  Agerbo Agro ApS fik en ny miljøgodkendelse sidste 2024, hvor alle krav (støj, lugt og afstand) bliver overholdt til den eksisterende bebyggelse i Bramdrup. Ved en revurdering vurderes kun på den byzone som den gældende godkendelse/tilladelse er givet til. Hvilket vil sige at husdyrbruget godt vil kunne revurderes selvom byzonen udvides.  Idet der alene er tale om et perspektivområde, og ikke et egentligt rammeområde der udlægger området til fremtidig byzone, vurderes vedtagelsen af Kommuneplan 2025 ikke at få konsekvenser.  Hvis det på sigt besluttes at igangsætte en planlægning, der ændrer perspektivområdet til egentlige rammeområder til erhvervsformål, vil der som et led i den proces være dialog med omkringliggende virksomheder. | Høringssvaret medfører ikke ændringer |
| **Gram og Nybøl Godser A/S & Rema Etablering A/S** | | |
| **Resumé af høringssvar** | **Administrationens vurdering** | **Administrationens indstilling** |
| Gør indsigelse mod beslutningen om at udtage rammeområde 12.40TA03 fra Kommuneplan 2025  Gram Slot og Rema 1000 mener, at rammeområde 12.40TA03 er kritisk for deres forretningsstrategi og bidrag til den grønne omstilling. De anmoder Haderslev Kommune om at fastholde området til vindmøller i Kommuneplan 2025. Hvis dette ikke er muligt, ønsker de området udpeget til solcellepark.  I december 2024 ansøgte Gram Slot og Rema 1000 Haderslev Kommune om igangsætning af to projekter:  Nybøl: 12 vindmøller med en samlet effekt på 50,4 MW, vest for Gram. Skovby: Et solcelleanlæg på ca. 100 hektar med batterianlæg, samlet effekt på 100 MW, nord for Skovby. Formålet med projekterne er at dække eget energiforbrug og tage ansvar for miljøbelastningen gennem lokal investering og produktion. De anmoder derfor Haderslev Kommune om at fastholde rammeområde 12.40TA03 til vindmøller, eller alternativt udpege området til solcellepark. | Høringssvaret vedrører forhold lokalt i Haderslev Kommune.  Udtag af rammeområde 12.40.TA.03 Teknisk Område Nybøl er sket som en udmøntning af tidligere politiske beslutning i Haderslev Byråd den 26. september 2017 i forbindelse med behandlingen af sag om igangsætning af kommuneplantillæg for revision af vindmøller.  Med baggrund i det nyligt udsendte tillæg nr. 1, til nationale interesser i kommuneplanlægningen (april 2025), hvori der indgår justerede flyvekorridorer mellem Flyvestation Skrydstrup og Vadehavet med deraf følgende højdebegrænsninger på 80 meter, begrænser nu muligheden for at etablere vindmøller i det til formålet udlagte område ved Kastrup/Tiset Enge. Ved udtagelse af rammeområde 12.40.TA.03 vil der med den nuværende udpegning af vindmølleområder kun være muligt at etablere et mindre antal nye vindmøller i et område ved Rovstrup/Krejsel. Der vurderes tillige begrænsede muligheder for at udpege nye vindmølleområder i kommunen.  Arealet er beliggende indenfor kommuneplanens udpegning af bevaringsværdige landskaber omkring Gram Ådal vest for Gram. Det forventes derfor at kunne blive vanskeligt at genudlægge arealet til “Teknisk Anlæg” i kommuneplanen såfremt dette måtte ønskes på et senere tidspunkt med henblik på igen at muliggøre etablering af vindmøller.  Det kan ikke udelukkes at de begrænsede muligheder for opstilling af nye vindmøller vil komme til at påvirke realiseringen af klimaplanens delmål for 2030 om at *“al elproduktion kommer fra vedvarende energi blandt andet vindenergi og solceller eller andre CO2 neutrale kilder”*.  Det er noteret, at Haderslev Kommune har modtaget ansøgning om igangsætning af solceller på et areal nord for Skovby. Dette projekt indgår i den samlede pulje af VE-projekter, som der skal tages stilling til på baggrund af igangværende proces med pilotprojekter. Med baggrund i projektets lokale og erhvervsunderstøttende karakter anbefaler forvaltningen at projektet tildeles høj prioritet i den videres proces for VE-projekter.  Arealet er som tidligere nævnt beliggende indenfor kommuneplanens udpegning af bevaringsværdige landskaber. Hvis arealet skal udlægges til solcelleområde vil det kræve en nærmere redegørelse for de landskabelige forhold samt fornyet høring.  Forvaltningen indstiller, at der med baggrund i den samlede prioritering af planlægning for VE-projekter tages stilling til evt. videre planlægning for arealet og at høringssvaret derfor ikke medfører ændringer i kommuneplan 2025. Det fastholdes at det tekniske rammeområde udgår. | Høringssvaret medfører ikke ændringer |

# Input fra foreninger og interesseorganisationer

|  |  |  |
| --- | --- | --- |
| **Beboerforening for Moltrup-Bramdrup og Omegn** | | |
| **Resumé af høringssvar** | **Administrationens vurdering** | **Administrationens indstilling** |
| Der ønskes mulighed for at etablere byggegrunde i Moltrup og Bramdrup, da der ikke er eksisterende grunde til salg, og nybyggeri er ikke muligt uden udstykkede grunde. Hurtigt salg af eksisterende huse viser interesse for området. Udvidelse af byzonearealet ønskes for at tiltrække unge familier, øge beboerantallet, styrke det lokale foreningsliv, øge arbejdskraften og skatteindtægterne. Udvikling ved motorvejsafkørsel 67 Haderslev Nord bør inkludere byggegrunde i nærliggende landsbyer. | Høringssvaret vedrører forhold lokalt i Haderslev Kommune.  I forbindelse med kommuneplantillæg 8-2021 er der vurderet på mulighederne for udvikling i alle kommunens landsbyer. Derfor har dette ikke været et af revisionsemnerne i forbindelse med udarbejdelse af Kommuneplan 2025 og der er ikke vurderet på, om der er muligheder indenfor den eksisterende landsbyafgrænsning.  Udstykning til boligformål i et større omgang på den nævnte matrikel 12a Moltrup Ejerlav, Moltrup, vil kræve nærmere vurdering af mulighed for vejadgang. Forvaltningen anbefaler derfor at der igangsættes en særskilt dialog med inddragelse af lodsejer om evt. udarbejdelse af kommuneplantillæg og lokalplanlægning. | Høringssvaret medfører ikke ændringer |
| **Haderslev Grønne Nabofællesskaber** | | |
| **Resumé af høringssvar** | **Administrationens vurdering** | **Administrationens indstilling** |
| Ønsker udpegning af flere områder til vindmøller på landbrugsarealer i den vestlige del af kommunen i stedet for skovrejsning, så kommunens energiforbrug kan dækkes af lokale vindmøller, solvarme og solceller. Der foreslås også et solvarmeanlæg med damlager mellem Haderslev Fjernvarme, Knokbjerg Flisfyringsanlæg og Industri Syd, samt et tilsvarende system til Vojens Fjernvarme. Det bemærkes at solvarme kan bidrage med ca. 25% af kommunens energiforbrug, især til opvarmning af bygninger. Der opfordres til øget prioritering af økologisk landbrug i Haderslev Kommune for at reducere nitrogenudslip og beskytte grundvandet. Et 100% økologisk landbrug vil gavne både miljøet og lokale interessenter som vandværker, turismeerhverv og lystfiskere.  Opfordrer Haderslev Kommune til at beskytte boringsnære indvindingsområder for drikkevand mod pesticider, herbicider og fungicider, ligesom Aabenraa, Kolding og Vejen kommuner. | Høringssvaret vedrører forhold lokalt i Haderslev Kommune.  Haderslev Kommune har valgt ikke, at udpege nye arealer til solceller eller vindmøller med denne kommuneplanrevision. Istedet arbejdes der målrettet med konkrete kommuneplantillæg og lokalplaner på baggrund af udvalgte pilotprojekter for solenergi.  Kommunen kan ikke med Kommuneplanen fastlægge om der skal være økologisk eller konventionel dyrkning af landbrugsarealer. | Høringssvaret medfører ikke ændringer |
| **SPIRAS (landbrugsorganisation)** | | |
| **Resumé af høringssvar** | **Administrationens vurdering** | **Administrationens indstilling** |
| Landbrugsorganisationen forholder sig i høringssvaret positivt til kommuneplanens formuleringer og udpegninger, som vedrører landbrug og husdyrbrug.  Høringssvaret indeholder et par opmærksomhedspunkter i forhold til placering af erhvervsområder og fremtidig byzone generelt, dels i forhold til ikke at begrænse landbrugets udviklingsmuligheder og dels i forhold til at sikre de relevante placeringer af minivådområder med henblik på realisering af den Grønne Trepart.  Landbrugsorganisationen er desuden opmærksom på at kommuneplanens udpegning af ”skovrejsning uønsket” kan være hæmmende for målene om skovrejsning i den Grønne Trepart, og opfordrer til at åbne mulighed for at etablere skov, der hvor lodsejerne har interesse for det.  Endelig har organisationen et ønske om, at kommuneplanen kan tage højde for et øget behov for placering af større, fritliggende gyllebeholdere i det åbne land, som følge af udviklingen inden for biogasproduktion. | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Kommunerne er opmærksomme på, at placering af byudviklingsarealer i nærhed til husdyrbrug kan medføre en risiko, dels for miljøkonflikter og dels for at begrænse landbrugets udviklingsmuligheder. Derfor indgår disse forhold i forvaltningens screening af hvilke arealer der er egnede til byudvikling.  Kommunernes arbejde med omlægningsplaner til realisering af den Grønne Trepart vil blive koordineret med kommunernes øvrige arbejde med arealudvikling og i denne proces vil hensyn til fx minivådområder og erhvervsudvikling blive afvejet.  Kommuneplanens udpegninger af områder hvor skovrejsning er uønsket er foretaget på baggrund af de hensyn, kommunen er forpligtet til at varetage ifølge de nationale interesser i kommuneplanlægningen, og de aftaler der er indgået med Styrelsen for Grøn Arealomlægning og Vandmiljø i høringsperioden.  Muligheden for at placere fritliggende gyllebeholdere i det åbne land reguleres af planlovens landzoneregler ved konkret sagsbehandling, og ikke af kommuneplanen. | Høringssvaret medfører ingen ændringer. |
| Spiras har desuden bemærkninger til retningslinje for Større sammenhængende landskaber, hvoraf det fremgår at disse som udgangspunkt skal friholdes for større byggeri.  Interesseorganisationen er i den forbindelse bekymret for, at fremtidige skærpede plads- og dyrevelfærdskrav for særligt stalde til kvæg, kan indebære at landbrugserhvervet fremover netop vil få brug for nyt og større byggeri på kvægbrug.  Spiras bemærker redegørelsens formulering om, at det ved tilfælde af større byggeri, “er [...] vigtigt at finde den bedst mulige løsning i forhold til indpasning af landskabet”. Organisationen antager i den sammenhæng at erhvervsmæssigt nødvendigt landbrugsbyggeri, som opføres i umiddelbar tilknytning til eksisterende bebyggelse, fortsat som udgangspunkt kan placeres med varetagelse af almindelige landskabelige hensyn, både i bevaringsværdige landskaber og i større sammenhængende landskaber. | Som det altid er tilfældet, vil der være tale om konkret vurdering, når der skal ansøges om byggeri i landzone. I den forbindelse skal kommuneplanens landskabsretningslinjer mv. iagttages og indgå i en samlet vurdering, ift. det ansøgte byggeri og anlæg. | Høringssvaret medfører ingen ændringer. |

# Høringssvar fra privatpersoner

|  |  |  |
| --- | --- | --- |
| **Borger i Haderslev Kommune** | | |
| **Resumé af høringssvar** | **Administrationens vurdering** | **Administrationens indstilling** |
| Der ønskes skovrejsning på matrikel 395, 62 og 208, men disse områder er ikke inkluderet i kommuneplanen for skovrejsning. Matrikel 395 har ligget i blomsterbræk i 2 år og dyrkes nu med byg, men var tiltænkt til skovrejsning som forlængelse af Maugstrupskov. Matrikel 62 ønskes til skov i forbindelse med Nis Skovs skov, og matrikel 208 ønskes til 2-2,5 ha skov. Der ønskes en forklaring på, hvorfor disse områder ikke er underlagt skovrejsning i kommuneplanen. | Høringssvaret handler om forhold lokalt i Haderslev Kommune.  Høringssvaret omhandler udpegningen af skovrejsningsområder, som er et af de emner der er revideret i forbindelse med kommuneplanplanrevisionen.  Det vurderes, at høringssvaret kan imødekommes delvist, jf. besvarelse af høringssvar fra I/S Skovgaard,  idet administrationen i denne forbindelse har indstillet at udpegningerne til retningslinjen vedrørende skovrejsning justeres, så matrikel 395, 364, 62, 339 Maugstrup ejerlav, Maugstrup og 289 Bramdrup, Moltrup ejerlav udgår af ’skovrejsning uønsket’ og tilføjes som udpegningen af skovrejningsområder.  Det vurderes ikke hensigtsmæssigt at udpege matrikel 208 Maugstrup til skovrejsning, idet der ikke er sammenhæng med øvrige skovområder i området og skovrejsning på arealet kræver nærmere vurdering. Idet matriklen er beliggende udenfor kommuneplanens udpegninger til skovrejsning og skovrejsning uønsket, er der fortsat mulighed for at søge om skovrejsning på arealet og Haderslev Kommune vil efterfølgende kunne tage stilling til det konkrete projekt. | Høringssvaret imødekommes idet der foretages en justering af kortudpegningerne til retningslinje [3.2.1 Skovrejsningsområder](https://kommuneplan2025.haderslev.dk/hovedstruktur-og-retningslinjer/3-det-aabne-land-sammenhaeng-og-balance/32-skovrejsning/321-skovrejsningsomraader/) og [3.2.2 Områder, hvor skovrejsning er uønsket](https://kommuneplan2025.haderslev.dk/hovedstruktur-og-retningslinjer/3-det-aabne-land-sammenhaeng-og-balance/32-skovrejsning/322-omraader-hvor-skovrejsning-er-uoensket/) så matrikel 395, 62 Maugstrup ejerlav, Maugstrup udpeges som skovrejsningsområder. |

|  |  |  |
| --- | --- | --- |
| **Borger i Haderslev Kommune** | | |
| **Resumé af høringssvar** | **Administrationens vurdering** | **Administrationens indstilling** |
| Ønsker at ejendommen Erlevvej 40, matrikel nr. 41 b Erlev, Gl Haderslev på 5008 m2   overføres til anden ramme, nemlig plan til bolig-opførelse. | Høringssvaret handler om forhold lokalt i Haderslev Kommune.  Der er tale om en ubebygget landbrugsejendom, beliggende ved Erlevvej. Ejendommen er beliggende i landzone.  Ejendommen er omgivet af eksisterende boligområder samt Haderslev Vandrehjem. Arealet er udlagt til rekreativt formål i kraft af rammeområde 10.11.RE.03 Rekreativt område Ny Erlevvej. Ejendommen er ikke omfattet af lokalplanen for vandrehjemmet.  Det vurderes, at høringssvaret kan imødekommes, idet der samtidig gøres opmærksom på at ejendommen fortsat er omfattet af øvrige forhold og beskyttelsesinteresser så som kystnærhedszonen, søbeskyttelseslinje mv der skal respekteres i forbindelse med videre detailplanlægning og sagsbehandling. | Høringssvaret imødekommes idet der foretages en justering af kommuneplanrammer, så matrikel nr. 41 b Erlev, Gl. Haderslev overføres til rammeområde [10.11.BO.01 Boligområde Heimdals vej.](https://kommuneplan2025.haderslev.dk/rammer-for-lokalplanlaegning/haderslev-lokalomraade/1011bo01/) |
| **Borgere i Fredericia Kommune (høringssvar om 3- Lillebæltsforbindelse)** | | |
| **Resumé af høringssvar** | **Administrationens vurdering** | **Administrationens indstilling** |
| Fredericia Kommune har modtaget en række høringssvar fra borgerne imod, at kommunerne i Trekantområdet har en parallelforbindelse over Lillebælt med som et tiltag for at øge fremkommeligheden. | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Af planforslaget fremgår:  “3. Fremtidssikret forbindelse over Lillebælt  Forbindelsen over Lillebælt har kritisk betydning for både landstrafikken og den regionale pendling.  Trafikken og trængslen vokser hastigere på den Ny Lillebæltsbro end på landsplan og forbindelsen over Lillebælt er afgørende for dansk forsyningssikkerhed. Der er derfor behov for at fremtidssikre forbindelsen over Lillebælt.  Trekantområdets kommuner er enige om at en tredje Lillebæltsforbindelse bør placeres som en parallelforbindelse, således at natur, miljø og borgere belastes mindst muligt.  Samtidig er det vigtigt at den nye forbindelse placeres således, at betjeningen af Fredericia Banegård fortsat kan opretholdes – samt at det fortsat er muligt at udvikle erhvervsarealerne i området.”  Parallelforbindelsen har været nævnt i den fælles del af kommuneplanen siden Kommuneplan 2013-2025.  Den nuværende formulering er vedtaget af bestyrelsen bag Trekantområdet, som et af de fem trafikale tiltag, som Trekantområdet skal arbejde for at fremme. Bestyrelsen består af de syv borgmestre, som repræsenterer de syv byråd. | Høringssvarene medfører ingen ændringer. |
| **Borgere i Fredericia Kommune (høringssvar om hovedstruktur Trekantområdet- Danmarks grønne storby)** | | |
| **Resumé af høringssvar** | **Administrationens vurdering** | **Administrationens indstilling** |
| En borger har overfor Fredericia Kommune foreslået, at der skal gives udtryk for den reelle usikkerhed i forbindelse med drivhusgasser, eller modsat nævnes ALLE de kendte faktorer i forhold til følgende to sætninger i afsnittet Grøn omstilling.  ”Udledningen af drivhusgasser fra landbruget sker primært i forbindelse med produktion af husdyr, og i forbindelse med dyrkning af afgrøder. Ændret arealanvendelse og en helhedsorienteret arealplanlægning, er nogle af de planlægningsmæssige virkemidler, der benyttes.”  I høringssvaret står der:  Der er højt fokus på minimering af drivhusgasser, i forslaget nævnes kun landbrug; dyrehold og afgrøder.  Eftersom der er meget stor uenighed, hvorvidt alle faktorer, alle værdier og habitaternes reaktion på ændringer er med i de offentligt anvendte estimater og regnestykker, bør en ensidig vurdering og holdning ikke udtrykkes som et faktum her!  Naturarealer og udledninger knyttet til byområder er absolut ikke uden betydning.  F. eks. vil en græsmark anvendt til holistisk afgræsning ændre regnestykkerne totalt og give modsat fortegn, hvis både udgifter og indtægter blev regnet med.  Ændringsforslag: I forbindelse med drivhusgasser udtrykkes den reelle usikkerhed. Modsat nævnes ALLE de kendte faktorer. | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  I afsnittet er udledning fra andre kilder nævnt - fra forskellige forhold ved byudvikling, fra fossil energi, der skal omlægges og til udledning udenfor vores egen geografi.  Også i andre af de fælles hovedstrukturafsnit (2: Byerne Drivkraften for udviklingen, 3: Det åbne land - sammenhæng og balance samt 5: Sammenhængende mobilitet og bæredygtig energiforsyning) nævnes andre kilders udledninger. | Høringssvaret medfører ingen ændringer. |
| **2 borgere i Middelfart Kommune – høringssvar om retningslinjer for landskabsbeskyttelse** | | |
| **Resumé af høringssvar** | **Administrationens vurdering** | **Administrationens indstilling** |
| En borgergruppe har ved underskriftsindsamling indsendt et forslag til ændring/tilføjelse til det fremlagte forslag til revision af kommuneplanen angående afsnittet om det åbne land / landskab. Følgende formulering ønskes tilføjet som skærpelse af de nuværende retningslinjer:  ”*De bevaringsværdige landskaber, større sammenhængende landskaber og de geologiske bevaringsværdier, der ligger inden for kystnærhedszonen, skal friholdes for andet end samfundsnødvendigt byggeri og anlæg.”*  Borgernes begrundelse:  ”Især husdyrbrugene har antaget karakter af store industrielle anlæg, der er svære at integrere i områder, hvor der også bor og lever mennesker. En skærpelse af retningslinjerne for det åbne land i kommuneplanen vil have afgørende positiv effekt på oplevelsesværdierne og livsvilkårene for mennesker, der lever og bor i det åbne land.  Vi må desværre erkende, at vi i Danmark lever med en husdyrbruglov, der i praksis stort set ”overruler” enhver anden form for lovgivning eller som i Middelfart Kommunes tilfælde de gode og ambitiøse hensigter formuleret i en kommuneplan.” | I kommuneplanen er der i henhold til planloven udpeget områder med særlige landskabelige beskyttelsesinteresser. Til områdeudpegningerne er knyttet retningslinjer, der skal beskytte områdernes særlige værdier.  Ifølge planloven må udpegningerne ikke være egentlige forbudszoner. Der skal foretages en konkret vurdering/skøn af et ansøgt projekt. Vurderingen skal foretages i henhold den lovgivning, som det pågældende projekt er omfattet af.  Kommuneplanen kan dermed ikke ”overrule” den eksisterende lovgivning. | Høringssvaret medfører ingen ændringer. |
| **Borger i Vejle Kommune – høringssvar om reservation af banestrækning over Vejle Fjord** | | |
| **Resumé af høringssvar** | **Administrationens vurdering** | **Administrationens indstilling** |
| En borger har overfor Vejle Kommune spurgt til, hvorvidt banestrækningen over Vejle Fjord stadig indgår i statens infrastrukturplaner. | Høringssvaret vedrører en fælles retningslinje og redegørelse, og vurdering og indstilling er koordineret med de øvrige kommuner i Trekantområdet.  Det fremgår af det regeringsgrundlag, som SVMregeringen fremlagde, at Togfonden blev nedlagt, fordi der ikke længere var et politisk flertal bag.  I redegørelsen til retningslinje 5.2.1 Kollektiv trafik fjernes: ”Der er udarbejdet VVM-redegørelser for ny en ny banestrækning over Vestfyn og en ny banestrækning over Vejle Fjord mellem Brejning og Daugård. I begge tilfælde er der udpeget interessezoner, jf. kort   hos Vejle og Middelfart Kommuner”. Teksten ændres til:  ”Der er udarbejdet VVM-redegørelse for en ny banestrækning over Vestfyn. Der er udpeget en interessezone jf. kort hos Middelfart Kommune. Det indebærer…”  ”Der er ligeledes udarbejdet en VVM-redegørelse for en ny jernbaneforbindelse mellem mellem Vejle og Billund. Projektet afventer ..” | Afsnittet i [kapitel 5](https://kommuneplan2025.haderslev.dk/hovedstruktur-og-retningslinjer/5-sammenhaengende-mobilitet-og-baeredygtig-energiforsyning/58-hoejspaendingsanlaeg-og-antennemaster/581-hoejspaendingsanlaeg/) *”Motorvejsnettet alene kan ikke løse kapacitetsudfordringer” i hovedstrukturafsnittet Sammenhængende mobilitet og bæredygtig energiforsyning* justeres som følgende:  *“Kommunerne i Trekantområdet har et ønske om, at den kollektive trafik kan være med til at fremme bosætning og erhvervsfremme. Til støtte herfor ønskes etableret en regional togstation i Erritsø og baneforbindelse mellem Vejle og Billund.*  *Ligeledes fjernes banestrækning over Vejle Fjord i redegørelsen til Retningslinje for kollektiv trafik: “Der er udarbejdet VVM-redegørelser for en ny banestrækning over Vestfyn og en ny banestrækning over Vejle Fjord mellem Brejning og Daugård. I begge tilfælde er der udpeget interessezoner, jf. kort hos Vejle og Middelfart Kommuner*.”.  Redegørelsen til [5.2.1 Den kollektive trafik](https://kommuneplan2025.haderslev.dk/hovedstruktur-og-retningslinjer/5-sammenhaengende-mobilitet-og-baeredygtig-energiforsyning/52-kollektiv-trafik/521-den-kollektive-trafik/) justeres:  *“Der er udarbejdet VVM-redegørelse for en ny banestrækning over Vestfyn. Der er udpeget en interessezone, jf. kort hos Middelfart Kommune. ”*  Sidste sætninger i redegørelsen om bane mellem Vejle og Billund fjernes:  *”Der er ligeledes udarbejdet en VVM-redegørelse for en ny jernbaneforbindelse mellem Vejle og Billund. Projektet afventer, at Folketinget tager stilling til en eventuel etablering.”* |

**Administrative tilretninger**

| **Emne** | **Administrationens vurdering** | **Administrationens indstilling** |
| --- | --- | --- |
| Forslag til administrative ændringer af retningslinjen for vindmøller, retningslinjen for husstandsmøller og retningslinjen for lokalisering af store fritstående solenergianlæg  Efter fristen for Trekantområdebestyrelsens godkendelse af udkast til fælles del af kommuneplanen for de syv kommuner, blev kommuneplanlæggerne i det fælles plansamarbejde opmærksomme på, at der var behov for mindre, redaktionelle justeringer i hovedsageligt redegørelsen til retningslinjer for Vedvarende Energi, men også enkelte præciseringer i retningslinjer.  Der er tale om præciseringer og forklaringer, afledt af de nyeste statslige vejledninger på området og med henblik på at forbedre kommuneplanen som administrationsgrundlag.  I det administrative samarbejde blev derfor i september 2024 aftalt at vente med de pågældende ændringer og præciseringer til i forbindelse med den endelige vedtagelse af Kommuneplan 2025.  Jf. ovenfor. | Da der er tale om præciseringer og uddybende forklaringer af redegørelsen til kommuneplanens retningslinjer, vurderes det at høre under redaktionelle ændringer.  Sådanne nødvendiggør ikke supplerende høring og er ikke omfattet af miljøvurderingsloven.  Jf. ovenfor. | Retningslinje for opstilling af vindmøller, præciseres ved følgende:  *●* *Udbygning af energiproduktionen fra vindmøller på land kan ske enten ved en sanering, ved udskiftning i den enkelte vindmøllepark til færre, større og mere effektive vindmøller eller ved udlægning af nye vindmølleområder.*  *[...]*  *●* *Rammebestemmelser for det enkelte vindmølleområder fastsætter det tilladte antal vindmøller i hvert område, samt deres maksimale ~~og minimale~~ totalhøjde.*  *●* *[...]*  Redegørelse til Retningslinje for husstandsmøller suppleres med følgende afsluttende oplysning:  *[...] Opstilling af minimøller eller mikromøller i tæt bebyggede områder kan give støj-og visuelle gener. Derfor gives der som udgangspunkt ikke byggetilladelse i områder til bolig-og centerformål. Hvad angår egentlige vindturbiner, kan der være større mulighed for under særlige omstændigheder at integrere dem i større bygningers tagkonstruktioner.*  Retningslinje for lokalisering af store fritstående solenergianlæg, præciseres ved følgende:  *[...]*  *Ansøger skal i forbindelse med ansøgningen sandsynliggøre, ~~at anlægget kan tilsluttes el-nettet~~ redegøre for tilslutning af solenergianlægget til det kollektive elforsyningsnet eller anden afsætning af energiproduktionen fra solenergianlægget senest tre år efter, at plangrundlaget foreligger.*  *Solenergianlæg har en forventet levetid på ca. 30 år. Derfor skal det sikres, at arealerne til opstilling af solenergianlæg i det åbne land forbliver i landzonen og kan reetableres til natur- eller landbrugsformål efter drift.*  Redegørelse til retningslinjen suppleres med følgende:  *Store, fritstående solenergianlæg skal afstemmes med natur-, landskabs- eller kulturhistoriske interesser. Der skal endvidere i planlægningen ske en afvejning i forhold til de landbrugsmæssige interesser i området. Desuden skal anlæggene placeres under hensyn til nationale anlæg, og her er særligt infrastruktur som statsveje, jernbaner, lufthavne samt infrastruktur til varetagelse af energiforsyning og forsvarets interesser relevant.*  *Udformning, størrelse og placering af store fritstående solenergianlæg har en afgørende betydning for, hvor meget anlæggene påvirker landskabet, herunder betydningsfulde landskabstræk. Derfor skal anlæggene tilpasses det konkrete områdes landskab og som udgangspunkt placeres uden for bevaringsværdige landskaber, større sammenhængende landskaber og udpegede geologiske interesseområder.*  *[...]*  *For ~~solfangeranlæg~~ solenergianlæg, der opstilles inden for særlige drikkevandsområder (OSD) eller inden for vandindvindingsoplande, skal der redegøres for, at anlægget ikke udgør en trussel for grundvandet.*  *Det forudsættes, at arealerne til opstilling af solenergianlæg i det åbne land forbliver i landzonen og kan reetableres til natur- eller landbrugsformål efter drift. Derfor skal det sikres, ved tinglysning eller vilkår i byggetilladelsen og/eller lokalplanen, at solenergianlæg, der har været ude af drift i mere end et år eller som udgår af varig drift, fjernes uden udgift for det offentlige. Det er den til enhver tid værende ejer af ejendommen, der har ansvar.*  *[...]* |

**ADMINISTRATIVE ÆNDRINGER – LOKALT HADERSLEV KOMMUNE**

|  |  |  |
| --- | --- | --- |
| **Baggrund** | **Administrationens vurdering** | **Administrationens indstilling** |
| 2.4 Strategisk planlægning for bymidter - Haderslev Kommune | På baggrund af den nyligt vedtagne Strategi for udvikling af Haderslev by opdateres redegørelsen til retningslinjen, så tekstafsnittet vedrørende Haderslev afspejler at strategien er vedtaget. | Redegørelsen til retningslinje [2.4 Strategisk planlægning for bymidter - Haderslev Kommune](https://kommuneplan2025.haderslev.dk/hovedstruktur-og-retningslinjer/2-byerne-drivkraften-for-udviklingen/24-strategisk-planlaegning-for-bymidter-haderslev-kommune/) tilrettes:  ***Haderslev***  *Haderslev er kommunens hovedby og driver for vækst med god opkobling til den østjyske vækstakse, som koncentrerer sig langs motorvej E45. Byen vokser, og der er flere igangværende byomdannelsesprojekter nær den historiske bymidte, Jomfrustien og havneområdet. Samtidig er det tidligere sygehus og det tidligere rådhus under omdannelse. Som garnisonsby er forsvaret også en markant og tydelig del af byens identitet.*  *Haderslev har en markant historie, der stadig kan aflæses tydeligt i bystrukturen, samtidig med, at det er kommunens hovedby.*  *~~I 2024 er der arbejdet med en~~ Kommunalbestyrelsen har den 25. februar 2025 vedtaget Strategi for udviklingen af Haderslev by, der kvalificerer den hovedplan for Haderslev by der fremgår af Planstrategi 2023. ~~Denne strategiske overligger angiver retningen for øvrige planer, projekter og initiativer i byen. Strategien er tværfaglig og rummer det byggede, det grønne, mobilitet, klima og kultur.~~*   * *~~Vision/grundfortælling om byens identitet~~* * *~~Hovedgreb og principper for udvikling på flere niveauer (by/kvarterer/byrum)~~* * *~~Scenarier der giver billeder på visionen  Efterfølgende tiltag~~*   *~~Det strategiske fokus er på at skabe sammenhæng og sætte udviklingsspor, der både nu og på længere sigt gør byen attraktiv at bo i, flytte til og investere i, og som opfylder klimamålerne og målet om klimarobusthed.~~*  *Formålet med udviklingsstrategien er at skabe en fælles forståelse og retning for byens udvikling, gøre byen attraktiv for borgere, tilflyttere og investorer og at skabe rammer til at håndtere udviklingsspørgsmål nu og i fremtiden.*  *Strategi for udvikling af Haderslev by præsenterer et fremtidsbillede af ”Byen der forbinder” og indeholder en række principper for understøttelse og udvikling af byens kvaliteter og forbindelser mellem bydele, grønne områder og mennesker. Strategien skal skabe fælles forståelse og retning for byens udvikling og gøre byen attraktiv for borgere, tilflyttere og investorer.*  *Vi forbinder:*   * *fortid, nutid og fremtid* * *mennesker i fællesskaber* * *mennesker med naturen*     *Strategien opdeler byens ”lag” i en struktur bestående af tre hovedtemaer og to tværgående temaer med tilhørende principper:*   * *Det blå og grønne* * *Det byggede* * *Mobilitet* * *Klima* * *Kultur*   *Strategien understøtter Kommunalbestyrelsens 2030-ambitioner om +250 i uddannelse, +500 indbyggere og +1.000 arbejdspladser og kommunens brandingindsats via de strategiske fortællinger om forsvar, fællesskaber og fremtid.* |
| 2.5 Strategisk planlægning for landsbyer – Haderslev Kommune | Redegørelsen ajourføres i forhold til vedtagne områdefornyelsesprogrammer | Redegørelsen til [2.5 Strategisk planlægning for landsbyer - Haderslev Kommune](https://kommuneplan2025.haderslev.dk/hovedstruktur-og-retningslinjer/2-byerne-drivkraften-for-udviklingen/25-strategisk-planlaegning-for-landsbyer-haderslev-kommune/) tilrettes så de vedtagne områdefornyelsesprogrammer fremgår:  [Områdefornyelsesprogram for Gram (vedtaget dec 2024)](https://kommuneplan2025.haderslev.dk/media/3344/omraadefornyelsesplan-gram.pdf)  [Områdefornyelsesprogram for Nustrup (vedtaget februar 2025)](https://kommuneplan2025.haderslev.dk/media/3345/document.pdf) |
| 4.3.2 | Justering af udpegning, bevaringsværdige bygninger  I ændringsnotatet til den politiske behandling af forslag til Kommuneplan blev der beskrevet følgende ændringer, som af tekniske årsager ikke er trådt i kraft i Forslag til Kommuneplan 2025-2037.  Disse vil blive indarbejdet i den endeligt vedtagne kommuneplan og fremgå af kortudpegningen til retningslinje 4.3.2 Bevaringsværdige bygninger – Haderslev Kommune  Disse vil blive indarbejdet og fremgå af kortudpegningen: | Kortudpegningen til retningslinje [4.3.2 Bevaringsværdige bygninger - Haderslev Kommune](https://kommuneplan2025.haderslev.dk/hovedstruktur-og-retningslinjer/4-turisme-kultur-og-friluftsliv/43-kultur-haderslev-kommune/432-bevaringsvaerdige-bygninger-haderslev-kommune/) suppleres med følgende ændringer, så de bevaringsværdige bygninger fremgår på kort:  226 bygninger i den tidligere Vojens Kommune. Disse har tidligere været opført med SAVE-værdien 0 på grundlag af bygningernes opførelses år.  Der bliver tilføjet 191 bygninger i forbindelse med bevaringsvurderingen af Slotsvej i Gram. Af disse er 67 vurderet som bevaringsværdige. Udpegningerne er politisk vedtaget.  Der tilføjes 47 bygninger i forbindelse med bevaringsvurderingen af Fuglsangs bryggeriområde. Af disse er 39 vurderet som bevaringsværdige. Udpegningerne vedtages politisk som del af kommuneplantillæg 32-2021 Erhvervsområde ved Fuglsang  Bygninger i tilknytning til Stensbæk ungdomsarbejdslejr tilføjes til registreringen af bevaringsværdige bygninger. |
| 5.4.3 Minivindmøller – Haderslev Kommune | Mini- og mikrovindmøller er en del af kategorien "husstandsvindmøller" og beskriver mindre typer af disse. De er ikke en separat kategori.  Lovgivningsmæssigt er der ingen forskel mellem de forskellige typer husstandsvindmøller ifølge planloven og VVM.  Som hovedregel kræves der altid landzonetilladelse, medmindre det ansøgte er så lille, at det ikke kræver tilladelse. Planloven og landzonevejledningen skelner ikke mellem forskellige typer husstandsvindmøller.  Der kræves aldrig VVM-screening for husstandsvindmøller i landzonen, uanset typen.  Mini- og mikrovindmøller er også beskrevet i den fælles retningslinje for husstandsvindmøller.  Det vurderes, at den lokale retningslinje er for restriktiv, da den forhindrer opstilling i bevaringsværdige landskaber.  I KP25 er der tilføjet en ekstra bestemmelse om mini- og mikrovindmøller under "generelle rammer". Her beskrives mulighederne blandt andet i byzonen og ved lokalplanlægning. Det vurderes, at denne bestemmelse og den fælles retningslinje for husstandsvindmøller er tilstrækkelige for sagsbehandlingen. | Retningslinje 5.4.3 Minivindmøller – Haderslev Kommune udgår (her ses retningslinjen i Kommuneplan 2021: [5.4.4 Minivindmøller - Haderslev Kommune](https://kommuneplan2021.haderslev.dk/hovedstruktur-og-retningslinjer/5-hoej-mobilitet-og-baeredygtig-forsyning/54-vindmoeller/544-minivindmoeller-haderslev-kommune/)) |
| 7.1.2 Oversvømmelse og erosion  Tilpasninger i lokal redegørelse HK | Mindre dele af redegørelsesteksten er ikke opdateret i forhold til det datagrundlag der indgår i det til retningslinje 7.1.2 hørende kort. | Følgende ændringer/justeringer foretages i den lokal redegørelse til [7.1.2 Oversvømmelse og erosion](https://kommuneplan2021.haderslev.dk/hovedstruktur-og-retningslinjer/7-klima/71-klimatilpasning/712-oversvoemmelse-og-erosion/)  ***Baggrund for udpegningerne***  *I Haderslev Kommune er der blevet udpeget områder, der er i risiko for at blive oversvømmet som følge af:*   * *havvandsstigninger* * *stigninger fra vandløb og søer* * *oversvømmelser fra kloak ved store regnvandshændelser* * *nedbør* * *grundvand*   *Data for oversvømmelser er baseret på DK2020 data. Undtaget herfra er kort over oversvømmelser fra kloak, som er fra 2013. Derudover er områder, der er i risiko for erosion, blevet kortlagt.*  Redegørelsens afsnit **“Oversvømmelse fra hav”** og **“Oversvømmelse fra vandløb og søer”** udgår og erstattes med et nyt samlet afsnit:  ***Oversvømmelse fra hav, vandløb og søer:*** *Kortet er opdateret med nye DK2020 data.* |
| Rammeområde 11.10.EH.01 | Der vurderes at være sket en fejl i forbindelse med tidligere kommuneplanlægning så erhvervsarealet ved en fejl har fået samme anvendelsesbestemmelser som nabo-rammen, hvor der er solfanger-anlæg. | Rammebestemmelserne for rammeområde [11.10.EH.01](https://kommuneplan2021.haderslev.dk/rammer-for-lokalplanlaegning/vojens-lokalomraade/1110eh01/) ændres: til:  Fremtidig anvendelse: Erhvervsområde, Tungere industri Zonestatus; landzone, Fremtidig: byzone  Bebyggelsesprocent: 55% Beregnet for den enkelte ejendom Etageantal og bygningshøjde Max højde: 8.5 m, Miljøklasse Min: 4, Max: 6  Områdets anvendelse Erhvervsområde til tungere industri-, lager- og værkstedsvirksomhed, service- og forretningsvirksomhed samt en bolig med tilknytning til den enkelte virksomhed. Desuden kan området anvendes til offentlige formål.  Bebyggelsens omfang og udformning Fritliggende bebyggelse. Afstand til naboskel skal min. være 4 meter. Bebyggelsen skal udgøre en helhed med hensyn til udformning, materialevalg, farver m.v. Skiltning, lysinstallationer og lignende må ikke være til gene eller virke skæmmende i forhold til omgivelserne.  Opholds- og friarealer Der skal sikres udendørs opholdsareal svarende til mindst 10 m2 pr. 100 m2 etageareal, dog mindst 15 m2 opholdsareal pr. 100 m2 kontorareal.  Trafikbetjening og parkering Der skal reserveres 1 parkeringsplads pr. 100 m2 etageareal, dog 1 parkeringsplads pr. 50 m2 kontorareal. Ved særlige forhold kan byrådet ændre kravet. |

**INDARBEJDELSE AF VEDTAGNE KOMMUNEPLANTILLÆG:**

Følgende tillæg til Kommuneplan 2021-2033 er vedtaget siden godkendelsen af kommuneplanforslaget og skal inkluderes i Kommuneplan 2025-2037:

[29-2021 Centerområde ved Bygnaf og Nordhavnsvej](https://kommuneplan2021.haderslev.dk/kommuneplantillaeg/29-2021-centeromraade-ved-bygnaf-og-nordhavnsvej/)

[30-2021 Boligområdet ved Kongevej 44, Gram](https://kommuneplan2021.haderslev.dk/kommuneplantillaeg/30-2021-boligomraadet-ved-kongevej-44-gram/)

[32-2021 Erhvervsområde Simmerstedsvej](https://kommuneplan2021.haderslev.dk/kommuneplantillaeg/32-2021-erhvervsomraade-simmerstedsvej/)

[35-2021 Blandet bolig- og erhvervsområde Gåskærgade](https://kommuneplan2021.haderslev.dk/kommuneplantillaeg/35-2021-blandet-bolig-og-erhvervsomraade-gaaskaergade/)

Herudover er der sideløbende med den politiske behandling af kommuneplanen behandling af to kommuneplantillæg; [6-2021 Centerområde ved Ny Erlevvej 5](https://kommuneplan2021.haderslev.dk/kommuneplantillaeg/26-2021-centeromraade-ved-ny-erlevvej-5/) og [4-2021 Dagligvarebutik og erhvervsområde ved Hammelev](https://kommuneplan2021.haderslev.dk/kommuneplantillaeg/4-2021-dagligvarebutik-og-erhvervsomraade-ved-hammelev/). Vedtages disse endeligt inden vedtagelsen af kommuneplanen, vil disse blive indarbejdet i Kommuneplan 2025 forud for bekendtgørelsen.